Himpunan bantah bakar Al-Quran, 10 individu sudah dirakam keterangan polis

Polis sudah merakam keterangan 10 individu yang terlibat dalam perhimpunan membantah Al-Quran yang diadakan di hadapan Kedutaan Sweden dan Kedutaan Belanda di ibu negara, Jumaat lalu.

Himpunan bantahan tersebut yang turut dihadiri pemimpin politik daripada Perikatan Nasional (PN) diadakan tanpa permit, menurut Ketua Polis Kuala Lumpur, Datuk Azmi Abu Kassim dan beberapa individu lain bakal dipanggil untuk dirakam keterangan pada masa terdekat.

“Kita akan memanggil beberapa lagi individu yang sudah dikenal pasti dalam masa terdekat,” katanya dipetik laporan BH hari ini.

Beliau terdahulu menghadiri Himpunan Bulanan di Ibu Pejabat Polis Kontinjen (IPK) Kuala Lumpur.

Sebelum ini, media melaporkan polis mengenal pasti individu terbabit dengan dua perhimpunan yang tidak mematuhi undang-undang itu dan akan dipanggil untuk dirakam keterangan di Ibu Pejabat Polis Daerah (IPD) Dang Wangi.

Susulan itu, Bahagian Siasatan Jenayah (BSJ) IPD Dang Wangi membuka dua kertas siasatan mengikut Seksyen 9 (5) Akta Perhimpunan Aman 2012.

Terdahulu, polis mengesan demonstrasi aman dan serahan memorandum membantah pembakaran Al-Quran serta demonstrasi solidariti bantahan penghinaan agama Islam yang tidak mematuhi undang-undang diadakan di lokasi berkenaan.

Pemerhatian polis mendapati kira-kira 80 individu menyertai perhimpunan yang diadakan di hadapan Kedutaan Belanda dan seramai 400 orang menyertai perhimpunan diadakan di hadapan Kedutaan Sweden.


Manipulasi saham, dua rakyat Malaysia disabitkan bersalah di Singapura

Rakyat Malaysia Soh Chee Wen dan Quah Su-Ling hari ini disabitkan bersalah oleh Mahkamah Tinggi Singapura kerana memanipulasi pasaran dan terbabit dalam skim penipuan melibatkan saham Blumont Group Ltd, Asiasons Capital Ltd, dan LionGold Corp Ltd.

Menurut kenyataan bersama polis dan penguasa kewangan Singapura hari ini, Soh dan Quah masing-masing disabitkan dengan 180 dan 169 pertuduhan, lapor Bernama.

Kedua-duanya didakwa pada 25 Nov 2016 di bawah Akta Sekuriti dan Niaga Hadapan dan Kanun Keseksaan kerana memanipulasi pasaran dan harga tiga saham antara Ogos 2012 dan Oktober 2013.

Soh juga didakwa di bawah Akta Syarikat.

Mahkamah Tinggi mendapati Soh dan Quah melakukan konspirasi dengan mengawal dan menggunakan 187 akaun dagangan milik 58 individu dan penama korporat (akaun terkawal).

“Ini adalah kes manipulasi pasaran terbesar dalam sejarah Singapura,” menurut kenyataan itu.

Hukuman ke atas kedua-dua pesalah akan ditentukan kemudian.

Tertuduh ketiga, Goh Hin Calm, sebelum itu disabitkan bersalah pada 20 Mac 2019.

Goh, yang bersubahat mengaku bersalah atas dua pertuduhan di bawah Seksyen 197 Akta Sekuriti dan Niaga Hadapan kerana dengan sengaja membantu kedua-dua mereka melakukan penipuan berhubung pasaran saham Blumont dan Asiasons antara 18 Mac 2013 dan 3 Okt 2013.

Dia dijatuhi hukuman penjara tiga tahun.

Empat pertuduhan sama turut diambil kira bagi tujuan menjatuhkan hukuman.


Malaysia kutuk serangan rejim Israel ke atas Palestin

Malaysia mengutuk sekeras-kerasnya serangan udara yang dilancarkan oleh tentera rejim Israel di Semenanjung Gaza semalam, menyebabkan kematian dan kecederaan terhadap rakyat Palestin, termasuk kanak-kanak.

Sehubungan itu, Malaysia menuntut Israel menghentikan segera kekejaman terhadap rakyat di Semenanjung Gaza dan wilayah Palestin yang diduduki secara haram.

Perdana Menteri, Tan Sri Muhyiddin Yassin dalam kenyataan hari ini berkata, serangan kejam, melampau dan keterlaluan oleh Israel ini secara keseluruhan dan terang-terangan menyalahi undang-undang antarabangsa.

“Malaysia turut mengulangi rasa kesal dengan serangan ganas dan pencerobohan berterusan tentera rejim Israel terhadap rakyat Palestin dan umat Islam yang sedang beribadat di Masjid Al-Aqsa sejak7 Mei lalu, serta pengusiran rakyat Palestin yang tinggal di kawasan Sheikh Jarrah di Baitulmaqdis Timur.

“Pada hari-hari terakhir bulan suci Ramadan ini, serangan yang keji dan disasarkan terhadap saudara-saudara kita sesungguhnya amat biadab dan tidak menghormati bukan sahaja umat Islam di seluruh dunia, tetapi umat manusia secara keseluruhan,” kata Perdana Menteri.

Setakat petang ini waktu Malaysia, Kementerian Kesihatan Gaza melaporkan 788 rakyat Palestin cedera dan 24 lagi, termasuk sembilan kanak-kanak terbunuh dalam serangan udara rejim Zionis Israel di utara semenanjung itu.

Mengulas lanjut Muhyiddin berkata, kekerasan secara berterusan oleh Israel terhadap rakyat Palestin, terutamanya pada bulan suci Ramadan, tidak boleh diterima sama sekali dan regim itu wajib dipertanggungjawabkan

Masyarakat antabangsa, katanya, tidak boleh menutup mata dan berdiam diri serta tidak menghiraukan kekejaman yang dilakukan oleh regim itu.

“Oleh yang demikian, Malaysia menyeru masyarakat antarabangsa terutama sekali Majlis Keselamatan Pertubuhan Bangsa-Bangsa Bersatu supaya bertindak tegas dan mendesak Israel untuk menghentikan segera kezaliman terbaharu terhadap rakyat Palestin,” katanya.

Perdana Menteri juga menggesa masyarakat antarabangsa bersama-sama menggembleng usaha bagi melindungi rakyat Palestin daripada tindakan ganas Israel.

“Dalam waktu-waktu sukar ini, Malaysia akan sentiasa memberi sokongan padu dan mengukuhkan solidariti dengan rakyat Palestin,” katanya.

Muhyiddin mengulangi pendirian Malaysia menyokong penubuhan sebuah negara Palestin yang merdeka dan berdaulat menerusi penyelesaian dua negara berdasarkan garis sempadan pra-1997, dengan Baitulmaqdis Timur sebagai ibu kota Palestin, yang merupakan satu-satunya penyelesaian terbaik dalam konflik Palestin-Israel.


Naib Presiden UMNO mengaku Bersatu tak pinggir ummah, Melayu

Kepimpinan UMNO terus melahirkan kekecewaan mereka susulan keputusan PAS untuk bersama Bersatu di dalam Perikatan Nasional (PN) bagi menghadapi Pilihan Raya Negeri (PRN) Melaka.

Sambil menyerang parti Islam itu, kepemimpinan UMNO mengikut jejak presiden mereka Datuk Seri Ahmad Zahid Hamidi, mengungkit hubungan persefahaman kedua-dua parti di dalam Muafakat Nasional (MN).

Terbaharu, Naib Presiden UMNO, Datuk Seri Mohamed Khaled Nordin turut mengulas keputusan PAS untuk bersama PN – gabungan parti politik berdaftar – bukan bersama UMNO di dalam MN yang tidak berdaftar.

Pemimpin UMNO juga terus menjadikan alasan kewujudan Bersatu untuk menggantikan UMNO, sebagaimana kata Khaled dalam kenyataannya.

Bekas Menteri Besar Johor itu bagaimanapun mengakui Bersatu tidak membelakangkan kepentingan ummah dan bangsa Melayu.

“UMNO tegas untuk tidak bekerjsama dengan PPBM (Bersatu) bukan kerana ia membelakangkan kepentingan ummah dan bangsa Melayu.

“Tetapi kerana PPBM itu dibidani kelahirannya untuk mengganti UMNO. Ia secara terang dan jelas, seteru UMNO,” katanya sambil meminta PAS untuk mengerti kedudukan itu.

Khaled juga berkata keputusan PAS memilih bersama PN membuktikan MN hanya wujud pada nama, tidak pada semangatnya, sementara laungan demi perpaduan hanyalah halwa telinga.

“Kerana itu UMNO tidak memerlukan PAS untuk mendamaikan ia dengan PPBM. Seperti UMNO juga tidak pernah mengusahakan damai antara PAS dan Amanah demi kepentingan ummah kerana UMNO tahu sejarah keduanya.

“PAS tidak boleh mengikat UMNO dengan MN dan pada masa yang sama mendambakan PN. PAS wajar terus dengan PN kerana ia tidak boleh terus keliru dengan apa yang ia kehendaki.

“Dalam politik, tiada parti yang patut mencari keuntungan dari pelbagai pihak, dalam pelbagai keadaan dan pada setiap masa,” katanya.

Terdahulu, Zahid juga mengeluarkan kenyataan terhadap keputusan PAS yang memilih bekerjasama dengan Bersatu menerusi PN.

Mendakwa UMNO tidak berhasrat mendesak atau mengugut PAS supaya tidak bersama Bersatu, Zahid dalam kenyataannya membangkitkan isu kerjasama PAS-Bersatu bagi menghadapi PRN Melaka. Berita berkaitan https://www.agendadaily.com/politik/zahid-masih-tak-puas-hati-pas-pilih-bersatu-bukan-umno/

PRN Melaka diadakan setelah berlaku krisis pentadbiran dalam kerajaan negeri apabila empat Ahli Dewan Undangan Negeri (ADUN), termasuk dua daripada UMNO, menarik sokongan kepada kerajaan UMNO negeri pimpinan Ketua Menteri Datuk Seri Sulaiman Md Ali.

Empat ADUN terbabit diketuai Datuk Seri Idris Haron (UMNO-Sungai Udang); Datuk Nor Azman Hassan (UMNO-Pantai Kundor); Datuk Norhizam Hassan Baktee (Bebas-Pengkalan Batu); dan Datuk Noor Effandi Ahmad (Bersatu-Telok Mas).

Susulan penarikan sokongan itu, Yang di-Pertua Negeri, Tun Mohd Ali Rustam membubarkan DUN setelah mendapat nasihat Sulaiman yang kehilangan majoriti. SPR menetapkan 8 November lalu sebagai hari penamaan calon, diikuti 16 November bagi pengundian awal dan 20 November pengundian biasa.

Seramai 112 calon layak bertanding pada PRN Melaka kali ini.


Jangan jadi Kerajaan Pak Pandir: Dewan Ulamak PAS tegur Anwar

PAS mengingatkan Datuk Seri Anwar Ibrahim supaya tidak menjadikan Kerajaan Persekutuan sekarang sebagai ‘Kerajaan Pak Pandir’ apabila membuat kenyataan yang hanya sekadar ‘membayangkan’, dangkal dan jauh meleset.

Dewan Ulamak PAS Pusat (DUPP) dalam satu kenyataan dikeluarkan ketuanya Datuk Ahmad Yahya berkata demikian ketika mengulas dakwaan Anwar yang membayangkan bahawa Perikatan Nasional mendapat dana pilihan raya daripada syarikat perjudian.

Pada masa sama, DUPP mengingatkan apa yang lebih bahaya ialah dakwaan mengatakan Pakatan Harapan (PH) menerima dana asing, yang disahkan sendiri oleh International Republican Institute (IRI).

Sehubungan itu, DUPP menegaskan dakwaan Perikatan Nasional menerima dana syarikat judi adalah tuduhan yang sangat dangkal dan jauh meleset.

“Bagaimana seorang Perdana Menteri menjustifikasikan dakwaan beliau sebagai sekadar “membayangkan” wujudnya penerimaan dana tersebut, bukan sebaliknya daripada bukti yang jelas dan nyata. Usah jadikan Kerajaan tempang yang dibentuk pasca PRU ke-15 sebagai Kerajaan Pak Pandir.

“Komitmen Kerajaan Perikatan Nasional sangat jelas dalam isu perjudian. Kerajaan Negeri Kedah pimpinan Perikatan Nasional tegas dengan komitmen menutup premis perjudian di seluruh negeri ini bermula tahun 2023.

“Ia menuruti langkah yang diambil Kelantan dan Terengganu. Sejak bila syarikat perjudian sangat mesra dengan Perikatan Nasional sehingga sanggup mendanai perjalanan pilihan rayanya?,” kata DUPP.

Ahmad yang juga Pesuruhjaya PAS Kedah dan Ahli Parlimen Pokok Sena berkata kutipan cukai sektor perjudian ketika era pemerintahan singkat Pakatan Harapan mencecah RM3.43 bilion pada 2019, tertinggi sejak tahun 2010.

“Apakah Anwar mempunyai tekad politik untuk menutup terus premis perjudian sebagaimana langkah yang diambil Kerajaan Perikatan Nasional ini?

“Persoalan paling mustahak di sini adalah penerimaan dana asing oleh PH yang telah mencetuskan kebimbangan ramai sebelum ini. Perkara tersebut didedahkan sendiri oleh Presiden International Republican Institute (IRI), Daniel Twining pasca PRU-14 yang lalu,” katanya.

Menurutnya dakwaan ini lebih berbahaya kerana mendedahkan kedaulatan negara kepada kepentingan asing.

“Ironinya masih tiada siasatan mahupun jawapan yang tuntas terhadapnya,” katanya.

“DUPP turut menyokong langkah yang diambil oleh Perikatan Nasional/PAS untuk memulakan tindakan undang-undang terhadap Anwar atas dakwaan yang sangat tidak bertanggungjawab itu.”


Ulama gesa henti cubaan guling kerajaan, taat nasihat Raja

Persatuan Ulama Malaysia (PUM) mengingatkan pemimpin politik yang cuba menggulingkan kerajaan supaya berhenti berbuat demikian dan mentaati serta menghormati titah nasihat disampaikan Raja-Raja Melayu demi kestabilan pentadbiran negara.

Yang di-Pertuanya Datuk al-Syeikh Abdul Halim Abdul Kadir berkata rakyat sudah bosan dengan gelagat pemimpin politik yang saban hari memikirkan untuk melakukan tindakan bagi mendapatkan kuasa dengan pelbagai cara, termasuk ada yang menarik sokongan kepada Perdana Menteri, Tan Sri Muhyiddin Yassin dan seumpamanya.

Katanya PUM merujuk kepada beberapa laporan media mengenai titah nasihat beberapa Sultan Negeri-Negeri yang memberikan pandangan terhadap keadaan semasa politik di tanah air.

Antaranya adalah Sultan Johor yang menzahirkan rasa kecewa baginda terhadap pemimpin parti politik yang sentiasa memberikan tekanan untuk merebut kuasa dengan cara yang sedikit sebanyak mengganggu pentadbiran kerajaan, katanya.

Beliau berkata Pemangku Raja Pahang juga turut menzahirkan perkara yang hampir sama di mana sekarang ini bukanlah masa yang sesuai untuk berebut kuasa dan bersengketa sesama sendiri ketika negara sedang bergelut dengan pandemik Covid-19.

“Perlu diingatkan agar setiap tindakan yang dilakukan mestilah selaras dengan undang-undang yang ada. Seluruh rakyat Malaysia tahu bahawa Perdana Menteri telah secara terbuka menyatakan akan melakukan undi percaya di Parlimen pada bulan September nanti.

“Jadi kenapa perlu untuk mendesak sedangkan komitmen telah dinyatakan dengan jelas? Hormatilah ruang yang diberikan di mana Perdana Menteri yang begitu terbuka menyatakan untuk mendapatkan keabsahan sokongan terhadapnya ditentukan di Parlimen,” katanya dalam kenyataan hari ini.

Al-Syeikh Abdul Halim berkata pemimpin parti-parti politik ini sepatutnya memikirkan kemaslahatan rakyat yang sekarang ini perlu diberikan perhatian terutama apabila berlakunya kes-kes kematian disebabkan Covid-19 yang tidak mengenal usia termasuk golongan muda.

Tambahan pula katanya, beberapa pakej untuk memulihkan keadaan ekonomi telah diperkenalkan yang memerlukan komitmen semua bagi menjayakan Pelan Pemulihan Negara (PPN).

“Ini penting untuk menjamin kesejahteraan negara dan juga rakyat secara keseluruhannya. Adalah lebih afdal dalam masa ini untuk para pemimpin parti-parti politik menggalakkan seluruh rakyat Malaysia untuk mengambil vaksin sebagai salah satu daripada langkah untuk keluar daripada wabak yang sedang dihadapi di dunia ketika ini.

“Hentikan pergeseran merebut kuasa. PUM mengesyorkan agar parti-parti politik dalam kerajaan PN dan parti-parti pembangkang untuk kembali ke meja rundingan bagi sama-sama membantu membangun negara. Bukannya terus bersengketa merebut kuasa, kerana perbalahan itu boleh meruntuhkan negara,” katanya.

Sebelum ini kemelut politik negara kembali panas susulan tindakan Datuk Seri Ahmad Zahid Hamidi dan kemnya di dalam UMNO menarik sokongan terhadap kerajaan Perikatan Nasional (PN) dan Perdana Menteri.

Tindakan Zahid bersama rakan baiknya Datuk Seri Najib Razak mendapat sokongan padu daripada blok pembangkang diketuai Datuk Seri Anwar Ibrahim.

Untuk rekod, Zahid kini berdepan 87 pertuduhan pecah amanah, rasuah, dan pengubahan wang haram di Mahkamah Tinggi Kuala Lumpur dan Shah Alam, membabitkan puluhan juta ringgit.

Sementara Najib telah dijatuhkan hukuman penjara 12 tahun dan denda oleh Mahkamah Tinggi Kuala Lumpur berkaitan kes SRC International dan kini menunggu keputusan rayuan di Mahkamah Rayuan.

Pada masa sama Najib turut berdepan beberapa lagi pertuduhan membabitkan dana 1Malaysia Development Berhad (1MDB), selain disaman Lembaga Hasil Dalam Negeri.


Lima perusuh didakwa berhimpun tanpa memakai pelitup muka

Tiga pelajar dan dua penganggur didakwa di Mahkamah Majistret Batu Pahat atas atas pertuduhan melakukan aktiviti terlarang dengan menyertai perhimpunan tanpa memakai pelitup muka di Parit Raja yang viral dalam media sosial dua bulan lepas.

Muhammad Farhan Mhd Basri, Nur Muhamad Afif Norazam, Faizul Naim Ahmad, Muhamad Al Azim Abd Rasid dan Muhamad Hafizul Helmi Zailan, berumur antara 19 hingga 23 tahun itu, membuat pengakuan tidak bersalah ketika pertuduhan dibacakan secara berasingan di hadapan Majistret Mohd Syafiq Mustaza.

Menurut laporan Bernama, kesemua mereka didakwa melakukan perbuatan itu di persimpangan lampu isyarat Parit Raja, dekat sini pada 2 pagi, 13 Mei lepas.

Mereka dituduh mengikut Peraturan 9 Peraturan-Peraturan Pencegahan dan Pengawalan Penyakit Berjangkit (Langkah-langkah di dalam kawasan tempat jangkitan) 2021, yang boleh dihukum di bawah Peraturan 17 (1) Peraturan yang sama.

Jika sabit kesalahan, mereka boleh dikenakan hukuman penjara maksimum enam bulan atau denda tidak melebihi RM50,000 atau kedua-duanya sekali.

Terdahulu, Timbalan Pendakwa Raya Hayatul Wirdah Mohd Yunos menawarkan jaminan RM6,000 seorang, namun peguam Mohd Fared Mohd Khalid yang mewakili kesemua tertuduh memohon jaminan dikurangkan atas alasan tiga daripada mereka masih belajar manakala dua lagi tidak bekerja.

Majistret kemudian membenarkan setiap tertuduh diikat jamin RM1,000 dengan seorang penjamin.

Kes ditetapkan untuk sebutan semula pada 26 Ogos depan.


Rosmah sekali lagi gagal singkir hakim dengar kes pengubahan wang haram, cukai

Isteri bekas Perdana Menteri, Datin Seri Rosmah Mansor gagal dalam permohonan keduanya untuk menyingkirkan Hakim Mohamed Zaini Mazlan daripada mendengar kes kes pengubahan wang haram dan pengelakan cukai RM7 juta yang dihadapinya.

Isteri Datuk Seri Najib Razak itu ditolak permohonan hari ini oleh Mahkamah Tinggi Kuala Lumpur dan Mohamed Zaini akan terus menjadi hakim dalam perbicaraan kes dihadapinya itu.

Pada 14 Disember tahun lalu, Hakim sama turut menolak permohonan pertama dibuat Rosmah berhubung perkara sama tersebut.

Menerusi kedua-dua permohonan, Rosmah mendakwa ada risiko Mohamed Zaini bersikap prejudis dan berat sebelah kepadanya.

Dakwanya, ini kerana Mohamed Zaini turut mendengar satu lagi kes terhadapnya, iaitu berkaitan perbicaraan kes rasuah projek hibrid solar bernilai RM1.25 bilion di Sarawak.

Dalam pada itu, Mohamed Zaini juga hari ini membenarkan permohonan yang dibuat peguam Rosmah, Datuk Firoz Hussein Ahmad Jalamuddin untuk menangguhkan perbicaraan kes pengubahan wang haram – yang dijadual bermula Khamis ini – sementara menunggu proses rayuan di Mahkamah Rayuan.

Rosmah, 70, berdepan 12 pertuduhan pengubahan wang haram berjumlah RM7,097,750, serta lima pertuduhan gagal menyerahkan penyata pendapatan kepada Lembaga Hasil Dalam Negeri (LHDN).

Perbuatan itu didakwa dilakukan di Affin Bank Berhad, Cawangan Bangunan Getah Asli, Jalan Ampang di sini, antara 4 Disember 2013 dan 8 Jun 2017 dan di LHDN, Kompleks Bangunan Kerajaan, Jalan Tuanku Abdul Halim, di sini dari 1 Mei 2014 hingga 1 Mei 2018.


Hamza Nassar bersahur di Gaza, iftar di Jannah

Terdapat satu kalimat yang sangat terkenal di kalangan penduduk Gaza, lebih-lebih lagi kalau berlaku di dalam bulan Ramadhan.

ليس العيد لمن لبس الجديد لكن العيد لمن مات الشهيد

Maksudnya: “Bukanlah Eid (kembali) bagi siapa yang berbaju baru, tetapi Eid (kembali) bagi siapa yang mati syahid.”

Gambar yang dimuatkan di dalam status ini adalah Hamza Nassar, seorang kanak-kanak Palestin berusia 11 tahun yang telah dibunuh oleh tentera-tentera Israel pada 12 haribulan Mei, hari terakhir Ramadan dan sehari menjelang Idil Fitri.

Pada sudut luaran, beliau telah sudah terbunuh. Dalam perkiraan manusia, nyawa beliau telah tamat.

Di saat kanak-kanak seusia dengan beliau di seluruh pelosok dunia, Barat mahupun Timur, dalam negara-negara Islam mahupun sebaliknya, sedang melalui zaman kanak-kanak dan remaja mereka, dengan 1001 serba kemungkinan masa depan yang tidak dapat dikenal pasti, di saat pesona mereka yang seusia dengannya pada gajet, permainan dan keseronokan dan di saat umat Islam menanti tamatnya Ramadan dan ketibaan Syawal … remaja berusia 11 tahun dari Gaza, Palestin ini telah berangkat menuju kehidupan abadi dengan sebuah senyuman yang terukir di wajah sucinya.

Hati ibu sudah pasti hancur luluh kerana sang anak telah mendahului pemergiannya dari dunia. Demikian juga pada ahli keluarga dan teman sahabat beliau yang lain. Beliau tiada di sisi mereka pada Hari Raya Idil Fitri, hari kemenangan umat Islam setelah berjaya menjalani ibadah puasa selama sebulan.

Namun penduduk Gaza, Palestin adalah insan-insan terpilih, yang dimuliakan kedudukan mereka sebagai frontliners kepada perjuangan menentang kezaliman dan penindasan tentera-tentera pengganas Zio*Is. Bukan sehari dua atau tiga empat minggu, tetapi selama lebih 70 tahun!

Hamza Nassar syahid dalam pengeboman rejim Zionis Israel di Semenanjung Gaza kelmarin.

Hamza Nassar sebenarnya “hidup” dan mendapat rezeki yang tidak pernah tercapai oleh segala deria insan, atau difahami melalui akal fikiran atau yang terlintas di sanubari.

Beliau kini telah “bebas” diterbangkan oleh sayap-sayap kemuliaan, yang dianugerahkan kepada insan-insan terpilih sahaja dari kalangan makhluk bernama manusia.

Untuk tujuan apa sebenarnya hidup kita?

Bagaimana kita boleh tertipu dengan kemabukan dan keserakahan kepada sesuatu yang tidak bernilai di sisi Allah?

Dan bagaimanakah kita ingin nama dan wujud sementara kita dikenang oleh mereka yang kita bakal tinggalkan nanti?

Hamza Nassar sudah tentu memiliki cita-cita dan keinginan, sebagai seorang remaja yang sedang meningkat dewasa. Namun takdir Allah mengatasi segala-galanya.

Dan senyuman yang terukir di bibirnya telah memberi pengajaran-pengajaran berharga untuk kita yang masih bernafas.

Bahawa tidak ada “kematian” paling mulia di sisi Allah selain daripada mati syahid. “Kematian” ini sebenarnya “menghidupkan” manusia seluruhnya.

Inilah “kematian” yang patut dicemburui oleh setiap orang Islam.

Sebab apa?

Kerana “kematian” beliau berlaku di dalam bulan Ramadhan, yang ganjarannya hanya Allah sahaja yang akan tentukan. Beliau dilahirkan dan membesar dalam suasana umat yang sedang berjuang, yang telah mempamerkan semangat perlawanan, keteguhan dan kesabaran yang sangat tinggi.

Suasana beginilah yang amat digeruni oleh tentera-tentera pengganas Zionis yag pada hakikatnya adalah keturunan kera yang pengecut. Tetapi mereka faham bahawa anak-anak remaja yang memulakan perlawanan dengan seketul batu akan membesar sebagai pejuang yang sangat berani dan tangkas.

Membunuh bayi dan kanak-kanak bukanlah satu jenayah atau dosa bagi makhluk terkutuk ini.

Hamza Nassar tidak sempat berbuka puasa di rumahnya. Tetapi juadah istimewa telah tersedia untuk beliau “nun di sana”.

Beliau tidak sempat menceriakan wajah ibunya dengan pakaian serba baru kerana “pakaian” yang “lain” sedang menanti untuk menghiasi tubuhnya.

Sungguh tepat sekali kalimat ini untuk Hamza Nassar:

“Sahur di Gaza, Iftar di Jannah…”

Mohd Luttfi


Rasuah, salah laku disebabkan BN dan UMNO berleluasa: Hadi Awang

Presiden PAS Tan Sri Abdul Hadi Awang menyeru bangsa Johor supaya melakukan perubahan kepemimpinan kerajaan negeri ke arah yang lebih baik dengan memilih Perikatan Nasional (PN) pada Pilihan Raya Negeri (PRN) 12 Mac ini.

Menurutnya selama 60 tahun lebih pemerintahan Barisan Nasional (BN) dan UMNO telah berlaku penyalahgunaan kuasa, salah laku dan rasuah, yang menyebabkan pentadbiran parti itu perlu diubah.

“Hari ini kita melihat penyakit rasuah dan salah laku berleluasa dalam masyarakat. Nabi Muhammad SAW telah meninggalkan petunjuk kepada kita bahawa Allah SWT melaknat pemberi rasuah dan penerima rasuah.

“Penyakit rasuah ini harus kita hapuskan daripada terus merebak ke dalam masyarakat,” katanya pada ceramah umum sempena PRN Johor di bilik gerakan PAS kawasan Bakri di Muar, malam tadi.

Malah, katanya ahli UMNO sendiri mahukan perubahan dan telah melakukan dengan meninggalkan parti itu.

“Orang UMNO nak buat perubahan… menyebabkan orang UMNO meninggalkan UMNO dan tubuh parti Bersatu.

“Tun Dr Mahathir (Mohamad)… Tan Sri Muhyiddin (Yassin) ikut bersama menolak UMNO,” katanya. Beliau dipercayai merujuk kepada langkah kedua-dua pemimpin itu yang mahu melakukan perubahan setelah terbongkar salah laku dan rasuah dilakukan pemimpin atasan UMNO, khususnya berkaitan skandal 1MDB.

Dua pemimpin utama UMNO dan BN yang sekarang ini berdepan tindakan undang-undang ialah bekas Perdana Menteri Datuk Seri Najib Razak dan Presiden UMNO, Datuk Seri Ahmad Zahid Hamidi.

Kedua-duanya berdepan puluhan tuduhan jenayah rasuah, penyelewengan, salah guna kuasa dan pengubahan wang haram melibatkan berbilion-bilion ringgit yang dilakukan ketika mereka menjadi Perdana Menteri, Menteri Kewangan, Timbalan Perdana Menteri dan Menteri Dalam Negeri ketika BN memerintah sebelum 2018.

Mengulas lanjut, Abdul Hadi yang juga Utusan Khas Perdana Menteri ke Timur Tengah bertaraf menteri berkata pada Pilihan Raya Umum Ke-14, Pakatan Harapan (PH) menang dengan manifesto tidak masuk akal, disebabkan rakyat menolak BN dan mahu melakukan perubahan.

“Sehinggakan janji mereka (PH) hanya tinggal janji, malah mencabar kedaulatan Islam dan institusi diraja. Akhirnya kita berjaya membuat perubahan di peringkat nasional dengan mengubah kerajaan daripada Pakatan Harapan kepada Perikatan Nasional,” katanya lagi.

Ahli Parlimen Marang itu menjelaskan sepanjang pemerintahan PN, gabungan parti itu banyak memberi bantuan kepada rakyat yang ditimpa musibah, termasuk yang paling teruk ketika rakyat menghadapi wabak Covid-19 dan banjir.

Sehubungan itu, beliau mengajak semua kaum di Johor untuk melakukan perubahan dengan memilih calon PN yang lebih berintegriti, berkebajikan dan tidak terpalit dengan penyakit rasuah serta salah laku.

“Jangan salah pilih lagi,” pesan Abdul Hadi.


MB Kedah disiasat selepas kritik Amirudin, pemimpin PN lain juga disiasat

Polis Diraja Malaysia (PDRM) membuka kertas siasatan semalam terhadap Menteri Besar Kedah Datuk Seri Muhammad Sanusi Md Nor, berhubung kenyataannya yang didakwa menyentuh isu 3R (agama, kaum dan raja), dalam ceramah politiknya baru-baru ini.

Ketua Polis Negara Tan Sri Razarudin Husain berkata siasatan berkenaan kes itu, dijangka mengambil masa selama tujuh hari.

“Penyiasatan yang pantas kita lakukan. Sebenarnya tak boleh cepat tetapi kita akan buat siasatan yang mana kita ada pasukan petugas yang akan menyiasat kes berkaitan 3R ini, yang dianggotai seramai 21 pegawai.

“Dalam siasatan kita (berkaitan 3R), daripada 27 Mac (sehingga kini), kita telah buka kertas siasatan berjumlah 61 kes termasuk kes terbaharu melibatkan Menteri Besar Kedah,” katanya dalam sidang media khas Ketua Polis Negara di Bukit Aman, di sini, hari ini.

Beliau berkata siasatan berkaitan 3R berkenaan, dilakukan di bawah Kanun Keseksaan, Akta Hasutan, Akta Komunikasi dan Multimedia 1998.

“Saya boleh katakan, bahawa siasatan yang telah lengkap akan dihantar ke pihak AGC (Jabatan Peguam Negara), termasuk kertas siasatan melibatkan ahli politik, bekas ahli politik, NGO dan orang awam,” katanya.

Razarudin berkata selain Muhammad Sanusi, pihaknya turut menyiasat individu penting termasuk Presiden PAS Tan Sri Abdul Hadi Awang, Ahli Parlimen Bagan dan juga bekas Menteri Kewangan Lim Guang Eng serta bekas Perdana Menteri Tun Dr Mahathir Mohamad.

Beliau berkata sebahagian kertas siasatan telah diangkat ke Jabatan Peguam Negara, selaras dengan Perkara 145(3) iaitu Peguam Negara mempunyai kuasa, dan kuasa itu hendaklah dijalankan menurut budi bicara Peguam Negara, bagi membawa atau menjalankan atau memberhentikan apa-apa jua perbicaraan mengenai satu kesalahan.

Sementara itu, Razarudin memberi amaran bahawa PDRM tidak akan teragak-agak mengambil tindakan, terhadap sesiapa sahaja yang memainkan isu 3R, terutamanya ketika musim Pilihan Raya Negeri (PRN) yang akan datang.

“Isu 3R ini melibatkan bangsa, agama dan raja. Tetapi ada pihak yang bercakap terlampau seronok hingga tidak menghirau perasaan orang lain, sampai sanggup mengaibkan dan memfitnah. Ini sepatutnya tidak berlaku.

“Apa perkataan yang mengaibkan institusi diraja, ia mendatangkan kegusaran dan ketidakharmonian. Jadi lebih bagus jangan bangkitkan isu 3R ini, terutamanya dalam musim pilihan raya negeri,” katanya.

Baru-baru ini media melaporkan terdapat video tular yang memaparkan Sanusi ketika menyampaikan politik didakwa memperlekeh Sultan Selangor, Sultan Sharafuddin Idris Shah berhubung pelantikan Datuk Seri Amirudin Shari, sebagai Menteri Besar Selangor.


Himpunan baju hitam kebal Covid-19, berjuang demi Anwar

Peserta baju hitam himpunan haram seakan kebal daripada pandemik Covid-19 hari ini berhimpun di ibu kota Kuala Lumpur bagi menyatakan sokongan kepada idola mereka, Datuk Seri Anwar Ibrahim yang sedang geli-geli bakal ditabal perdana menteri baharu.

Untuk rekod, Kuala Lumpur dan Selangor merupakan dua negeri yang mencatatkan kes jangkitan Covid-19 tertinggi hampir setiap hari, malah kapasiti di hospital ketika ini juga semakin kritikal dengan jumlah pesakit yang terlalu ramai.

Himpunan pada Sabtu disertai sekumpulan individu dengan membawa sepanduk mengkritik dan mengecam kerajaan Perikatan Nasional (PN), mereka juga membawa sepanduk yang senada dengan ucapan Ketua Pembangkang di Parlimen baru-baru ini.

Pelbagai perkataan yang dilaungkan seperti ‘Hidup Rakyat’, ‘Bangkit Anak Muda dan ‘Kerajaan Gagal’, dengan kebanyakannya mengecam kerajaan.

Mereka mula berkumpul sejak 10 pagi tadi di hadapan stesen LRT Masjid Jamek, dengan berpakaian serba hitam.

Sebaik sahaja pukul 11 pagi, mereka mula berarak ke arah Dataran Merdeka.

Tinjauan mendapati rata-rata memakai pelitup muka, bagaimanapun tiada penjarakan sosial semasa berarak menuju ke Dataran Merdeka.

Kelihatan beberapa anggota polis berada di Dataran Merdeka bagi memantau keadaan dan mereka tidak dibenarkan masuk ke kawasan padang berhampiran, terdapat juga yang duduk di atas jalan raya sambil menjerit-jerit laungan menghentam kerajaan.

Tiada sebarang tangkapan setakat ini oleh pihak berkuasa terhadap peserta himpunan tersebut.


Polis tahan anggota sindiket Macau Scam, keldai akaun

Polis menahan seorang lelaki disyaki terlibat dengan sindiket Macau Scam sehingga menyebabkan seorang mangsa kerugian RM28,000, kononnya terlibat dalam pengubahan wang haram dan pengedaran dadah, baru-baru ini.

Ketua Polis Daerah Barat Daya Pulau Pinang, Superintendan Kamarul Rizal Jenal berkata lelaki berusia 30-an itu ditahan di Taman Ria Jaya, Sungai Petani di Kedah. dua hari lalu hasil risikan dan siasatan yang dijalankan oleh Bahagian Siasatan Jenayah Komersial Ibu Pejabat Polis Barat Daya.

“Berdasarkan laporan diterima, seorang wanita telah terima panggilan telefon dari seorang lelaki mendakwa sebagai pegawai Lembaga Hasil Dalam Negeri (LHDN) dan memaklumkan nama mangsa mempunyai cukai tertunggak sebanyak RM36,000 lalu talian disambungkan ke pegawai polis dan dimaklumkan dia juga mempunyai rekod jenayah pengubahan wang haram serta pengedaran dadah.

Mangsa turut ditawarkan bantuan oleh individu bergelar ‘Datuk’ dan bersetuju untuk memindahkan wang dari akaunnya ke akaun yang diberi untuk siasatan lanjut, dia membuat dua kali pemindahan duit sebanyak RM28,000 sebelum menyedari dirinya telah tertipu setelah terbaca penipuan berkenaan di Facebook,” katanya ketika memetik laporan Bernama.

Katanya polis kini giat mengesan rangkaian sindiket Macau Scam itu dan lelaki bekerja sendiri yang ditahan tersebut kini direman bagi membantu siasatan menurut Seksyen 420 Kanun Keseksaan.

Sementara itu, dalam perkembangan lain Kamarul Rizal berkata polis menahan seorang lelaki berusia 20-an yang disyaki dijadikan “keldai akaun” oleh sindiket Macau Scam, dalam serbuan di sini dua hari lepas.

Katanya lelaki itu ditahan susulan siasatan yang dijalankan berhubung laporan polis dibuat seorang suri rumah berusia 40-an yang menjadi mangsa sindiket Macau Scam sehingga kerugian RM9,200 dalam kejadian September tahun lepas.

“Wanita itu memaklumkan menerima panggilan daripada pegawai LHDN dan polis mendakwa kononnya mempunyai tunggakan cukai berjumlah RM17,670.06 selama 15 bulan, di perlu menjelaskan tunggakan tersebut jika tidak mahu dikenakan tindakan mahkamah dan pemotongan dalam akaun simpanan mangsa.

Tanpa rasa curiga pengadu telah memberikan maklumat akaun bank kepada sindiket itu sebelum mendapati duit simpanannya dalam Tabung Haji yang berjumlah RM9,200 telah dipindahkan ke akaun bank lain tanpa pengetahuannya,” katanya.

Katanya lelaki yang ditahan itu kini direman selama empat hari dan kes tersebut disiasat menurut Seksyen 4 Akta Jenayah Komputer 1997.


MPP PKR dilantik Pengerusi MDV baharu, ganti Khairul Azwan

Ahli Majlis Pimpinan Pusat (MPP) PKR, Wong Chen dilantik menjawat jawatan Pengerusi Malaysia Debt Ventures Berhad (MDV) berkuat kuasa hari ini.

Ahli Parlimen Subang itu mengumumkan lantikannya dalam satu hantaran di Facebook, petang tadi.

“Saya dilantik oleh Kementerian Kewangan untuk jawatan pengerusi bukan eksekutif MDV. Ini merupakan entiti milik kerajaan yang menyediakan kemudahan pembiayaan kepada sektor teknologi maklumat dan komunikasi (ICT),” kongsinya.

MDV ialah anak syarikat milik penuh Menteri Kewangan Diperbadankan.

Wong menggantikan Khairul Azwan Harun yang menamatkan perkhidmatannya 31 Disember lalu.

Dalam hantaran sama, Wong memberitahu lantikannya telah disemak Suruhanjaya Pencegahan Rasuah Malaysia (SPRM) selain kelayakannya diiktiraf oleh Kementerian Kewangan.

“Saya bekas peguam korporat. Saya juga telah mengisytiharkan harta dan menandatangani ikrar anti-rasuah.

“Selain itu, saya juga mengambil pendirian untuk tidak mempengerusikan jawatankuasa lembaga berkaitan pengurusan risiko, pampasan, audit, serta pembiayaan dan pelaburan.

“Ini tentu dapat mengurangkan sebarang isu konflik kepentingan,” katanya.

Selain itu, ahli Parlimen PKR itu turut mengumumkan lantikannya sebagai pengerusi Jawatankuasa Pilihan Khas Parlimen (JKPK) mengenai hubungan antarabangsa dan perdagangan.


Kapal pengawal pantai China pula ceroboh perairan negara

Selepas 16 pesawat Tentera Udara Republik Rakyat China (PLAAF) menceroboh ruang udara negara pada 31 Mei lalu, kapal pengawal pantai negara itu pula dikesan memasuki perairan Sarawak Jumaat lalu.

Kehadiran kapal pengawal pantai China di kawasan Beting Patinggi Ali terletak kira-kira 84 batu nautika dari Miri.

Kehadiran kapal pengawal pantai China di perairan Sarawak terus mencetuskan kegusaran dalam kalangan nelayan, kata sumber itu.

Memetik laporan Berita Harian sumber berkata, kejadian itu sudah dilaporkan oleh beberapa pemancing tempatan kepada Agensi Penguatkuasaan Maritim Malaysia (Maritim Malaysia) di Miri.

Berikutan itu, aset Maritim Malaysia dan Tentera Laut Diraja Malaysia (TLDM) dikatakan dikerah ke lokasi terbabit untuk mengetatkan kawalan perairan yang turut dikenali sebagai South Luconia Shoals itu.

Bagaimanapun, jurucakap Maritim Malaysia, Sarawak ketika dihubungi berkata, pihaknya tidak dapat memberikan ulasan lanjut berhubung perkembangan terkini di Laut China Selatan itu.

“Sebarang ulasan (mengenai kehadiran kapal pengawal pantai China) akan dibuat oleh pihak kementerian yang berkaitan,” katanya.

Beting Patinggi Ali adalah gugusan batu karang yang terletak di perairan utara Sarawak dan berada di dalam zon ekonomi eksklusif (ZEE) Malaysia.

Gugusan batu karang itu antara kawasan yang dituntut oleh China melalui tuntutan 9-Dash Line di Laut China Selatan.

Julai tahun lalu, Kerajaan Malaysia menegaskan pendirian untuk menolak tuntutan China di perairan itu melalui surat perwakilan Malaysia ke Pertubuhan Bangsa-bangsa Bersatu (PBB).

Pada 31 Mei lalu Tentera Udara Diraja Malaysia (TUDM) memintas dan menghalau 16 buah pesawat PLAAF yang menceroboh ruang udara negara semalam.

Kenyataan Bahagian Perhubungan Awam Markas Tentera Udara Kementerian Pertahanan berkata TUDM mengesan pesawat tentera China memasuki Zon Maritim Malaysia (ZMM) Wilayah Maklumat Penerbangan (FIR) Kota Kinabalu dan menghampiri ruang udara nasional pada 31 Mei 2021.

“Penerbangan pesawat-pesawat PLAAF tersebut telah dikesan oleh Radar Pertahanan Udara TUDM daripada Pusat Pertahanan Udara (CRC 2) di Sarawak pada jam 1153H. Pesawat-pesawat tersebut telah dikesan terbang secara formasi taktikal in-trail pada jarak 60 batu nautika di antara satu sama lain.

“Formasi panjang tersebut juga telah terbang dengan paten dan haluan yang sama menggunakan satu titik laluan masuk dan keluar. Mereka kemudiannya didapati mengubah arah penerbangan di ruang udara Beting Patinggi Ali yang berkepentingan kepada negara,” kata kenyataan itu.


333 kes baharu, satu kematian semalam

Jumlah jangkitan baharu Covid-19 dalam tempoh 24 jam semalam (Selasa, 3 Januari 2023) turun lagi kepada 333 kes, berbanding 360 yang dicatat pada Isnin, menurut data laman sesawang GitHub Kementerian Kesihatan (KKM) yang dikemas kini tengah malam tadi.

Bagaimanapun, KKM tidak memberi pecahan jumlah kes semalam yang melibatkan varian baharu Omicron BA.5.2 dan BF.7. Kedua-dua varian Covid-19 itu yang mendominasi 80 peratus daripada jangkitan di China, telah dikesan di Malaysia sehingga 31 Disember 2022 lalu.

Daripada jumlah jangkitan baharu semalam, 209 kes melibatkan individu yang telah menerima suntikan vaksin dos penggalak, diikuti 77 (individu yang lengkap divaksinasi); dua kes (individu belum lengkap divaksinasi); dan 45 kes (individu tidak divaksinasi).

Jangkitan semalam, turut melibatkan 26 kanak-kanak, meningkat berbanding 24 yang dicatatkan pada Isnin.

Jumlah terbaharu itu menjadikan kumulatif positif sejak 25 Januari 2020 sebanyak 5,027,790 dengan 4,979,168 pesakit telah sembuh, termasuk 376 yang pulih semalam.

Sementara itu, KKM juga memaklumkan sehingga semalam 11,763 kes masih aktif, turun lagi berbanding 11,807 yang dilaporkan pada Isnin, manakala 11,109 pesakit masih menjalani kuarantin di rumah (11,197 pada Isnin). Tiada pesakit yang ditempatkan di PKRC.

Menurut KKM, seramai 622 pesakit menerima rawatan di hospital, neik semula berbanding 580 yang direkodkan pada Isnin.

Seramai 32 pesakit dimasukkan ke unit rawatan rapi (30 pada Isnin), dengan 20 daripadanya memerlukan alat bantuan pernafasan (16 pada Isnin).

Berikut adalah pecahan kes baharu semalam mengikut negeri dan wilayah, serta kumulatif kes positif:

Sementara itu, seorang pesakit meninggal dunia akibat komplikasi Covid-19 di Pahang semalam. Tiada kes kematian di luar fasiliti kesihatan atau ‘brought in death’ (BID).

Jumlah itu menjadikan kumulatif kematian sejak 17 Mac 2020 meningkat kepada 36,859 mangsa, termasuk 7,854 kes BID.


Indonesia pertimbang kurangkan kos umrah

Kementerian Agama (Kemenag) Indonesia sedang mempertimbangkan pengurangan kos pembiayaan minimum bagi pakej umrah kepada jemaah republik itu.

Sebelum ini Kompas.com melaporkan Menteri Agama sudah menetapkan keputusan pembiayaan pengurusan mengerjakan ibadah umrah sebanyak 26 juta rupiah (RM 7,660) bermula Disember tahun lalu.

Ketua Pemantauan dan Pengawasan Ibadah Umrah dan Haji di Kementerian Agama, Noer Alya Fitra memaklumkan kos pembiayaan ibadah umrah diramal akan lebih murah daripada harga terkini.

Jelasnya, Kemenag masih dalam perbincangan untuk mengurangkan kos pembiayaan dengan beberapa pihak berkaitan.

“Semuanya akan diputuskan secara bersama seperti kos penginapan, penerbangan serta kuarantin,” katanya.

Noer memaklumkan, virus Covid-19 menyebabkan kenaikan pembiayaan umrah sebanyak tiga peratus sejak tahun lalu.

Tetapi, beliau memberi jaminan besar kemungkinan kos itu dapat dikurangkan atas beberapa faktor.

“Kos itu akan dapat dikurangkan kerana jemaah akan menjalani tempoh kuarantin di asrama Haji milik pihak kementerian.

“Aspek lain yang akan dipertimbangkan adalah tempoh kuarantin, dimana ia akan dipendekkan daripada lapan menjadi lima hari sahaja,” katanya.


Padah provokasi, aibkan polis ejen insurans ditangkap

Polis menahan seorang ejen insurans bagi membantu siasatan provokasi dan mengaibkan pegawai polis dengan mempertikaikan tindakan kompaun terhadapnya di sebuah stesen minyak di Bandar Sri Damansara, Petaling Jaya, dua hari lalu.

Ketua Polis Daerah Petaling Jaya ACP Mohamad Fakhrudin Abdul Hamid berkata lelaki itu dikompaun atas kesalahan tidak mematuhi prosedur operasi standard (SOP) Covid-19 iaitu tidak memakai pelitup muka ketika berada di stesen minyak, yang merupakan tempat awam.

Beliau berkata pihak polis mengesan satu klip video berdurasi 15 minit 42 saat yang memaparkan seorang lelaki tempatan enggan memberi kerjasama dan membuat provokasi terhadap anggota polis yang mengeluarkan kompaun kepadanya di stesen minyak itu.

“Lelaki tersebut juga telah mengeluarkan kata-kata kesat terhadap anggota polis yang bertugas dan mengeluarkan kenyataan yang boleh mendatangkan khianat awam,” katanya dalam kenyataan hari ini.

Katanya, satu laporan polis diterima pada jam 9.17 malam Selasa lalu berhubung penularan rakaman video berkenaan.

Mohamad Fakhrudin berkata bertindak atas maklumat, sepasukan polis dari Ibu Pejabat Polis Daerah Petaling Jaya menangkap seorang lelaki tempatan berusia 29 tahun di sebuah apartment di Bandar Sri Damansara untuk siasatan lanjut.

“Semasa proses tangkapan, suspek telah membuat satu rakaman video secara langsung di laman media sosial Facebook,” katanya.

Beliau berkata kes disiasat mengikut Seksyen 186 Kanun Keseksaan kerana enggan memberikan kerjasama kepada pihak polis ketika menjalankan tugas, Seksyen 504 Kanun Keseksaan kerana dengan sengaja mengaibkan anggota polis dengan niat hendak membangkitkan pecah keamanan.

Lelaki terbabit juga disiasat mengikut Seksyen 505 (b) Kanun Keseksaan kerana telah mengeluarkan kenyataan yang mendatangkan khianat awam, serta Seksyen 233 Akta Komunikasi dan Multimedia Malaysia kerana telah menularkan rakaman tersebut di laman media sosial, selain Seksyen 14 Akta Kesalahan Kecil kerana berkelakuan tidak sopan di tempat awam.

Beliau menasihatkan orang ramai supaya sentiasa memberi kerjasama sepenuhnya kepada polis yang menjalankan tugas di lapangan dan harus mematuhi SOP Covid-19 selain tidak membuat spekulasi berhubung video yang tular itu kerana boleh mengundang pelbagai isu yang boleh menggugat ketenteraman awam.


Menteri KBS sekali lagi mohon maaf selepas kritikan

Menteri Belia dan Sukan Datuk Seri Ahmad Faizal Azumu sekali lagi memohon maaf susulan kenyataannya berhubung sorakan pemain ke-12 skuad Harimau Malaya yang dikatakan menjadi punca kekalahan Malaysia di tangan Bahrain pada aksi Kelayakan Piala Asia 2023, Sabtu lepas.

“…saya rasa saya perlu memohon maaf kepada semua peminat. Saya juga seorang daripada peminat dan saya kira yang penting sekarang ini ialah untuk terus beri sokongan kepada pasukan kita tanpa berbelah bahagi,” katanya lapor Bernama.

Ahmad Faizal terdahulu merasmikan majlis pecah tanah Pusat Pengalaman Pemanduan di Litar Go Kart Sepang hari ini.

Semalam, kenyataan Ahmad Faizal tular di media sosial selepas beliau tampil membela penjaga gol farizal Marlias susulan kesilapan dilakukannya hingga menyebabkan skuad kebangsaan tewas 1-2 kepada Bahrain di Stadium Nasional Bukit Jalil.

Katanya, faktor luaran termasuk membabitkan lebih 63,000 penonton di stadium ketika perlawanan itu berlangsung juga harus diambil kira atas kekalahan itu apabila sorakan mereka secara tiba-tiba dilihat menyebabkan pemain skuad negara hilang fokus sewaktu perlawanan.

Sementara itu, mengenai persediaan kontinjen negara ke Sukan SEA 2023 di Kemboja, Ahmad Faizal menggesa kesemua persatuan sukan untuk bekerjasama dengan Majlis Sukan Negara (MSN) bagi menghadapi temasya itu.

“Kita semua telah melihat prestasi para atlet kita di Sukan SEA di Hanoi tempoh hari dan Sukan SEA di Kemboja ini pula tidak kurang daripada 10 bulan daripada sekarang jadi persiapan perlu dibuat.

“Namun saya kira atlet yang telah mewakili negara di Sukan SEA Hanoi juga berpeluang untuk mewakili negara. Maka saya harap agar mereka semua (persatuan) untuk segera mengambil langkah-langkah proaktif bagi Road to Cambodia dan fokus kepada latihan perlu dibuat segera,” katanya.

Mengenai DEC yang pertama seumpamanya di Asia Tenggara, Ahmad Faizal berkata DEC adalah satu daripada komponen kepada Pelan Strategik Perniagaan unjuran lima tahun Litar Antarabangsa Sepang (SIC).

Ia adalah sebuah fasiliti di kawasan seluas 28 hektar untuk dijadikan lokasi pembelajaran berterusan pemandu-pemandu di Malaysia agar lebih mahir mengendalikan kenderaan di atas jalan raya.


Zahida calon Padang Besar, ganti Zahidi yang disingkirkan?

Menjelang pengumuman calon Barisan Nasional (BN) yang dijadualkan malam ini, spekulas berhubung calon Parlimen Padang Besar yang baharu adalah Ketua Puteri UMNO, Datuk Zahida Zarik Khan.

Penyandang kerusi Padang Besar, Datuk Zahidi Zainul Abidin difahamkan sudah tercicir namanya daripada senarai calon dan UMNO-Barisan Nasional (BN) dijangka meletak muka baharu yang lebih jelita untuk pengundi di Perlis pada Pilihan Raya Umum Ke-15 (PRU-15) kali ini.

Menurut laporan Utusan Online, nama Zahida disebut-sebut sebagai pengganti Zahidi, malah diperkuatkan lagi dengan maklumat sumber calon luar akan bertanding di Padang Besar.

Dakwaan tersebut diperkuat lagi apabila Zahidi sebelum itu meminta pucuk kepimpinan melihat semula senarai pencalonan yang dihantar bahagian itu dan menolak calon luar.

“Bahagian UMNO Padang Besar telah menghantar senarai lima calon seperti dikehendaki perlembagaan parti bagi PRU15.

“Sekiranya lima senarai tersebut tidak terpilih, ia mungkin akan melanggar perlembagaan parti dan sekiranya calon luar diletakkan di Padang Besar, ia mungkin menyebabkan sokongan penyokong berbelah-bagi,” kata Zahidi dipetik laporan tersebut.

Selain Zahidi, seorang lagi pemimpin lama UMNO Perlis, Datuk Seri Shahidan Kassim juga dikatakan tidak terpilih mempertahan kerusi Parlimen Arau dalam pilihan raya kali ini.

Zahidi menguasai Parlimen Padang Besar sejak dua penggal lalu iaitu pada Pilihan Raya Umum 2013 dan 2018. Sebelum itu, pada pilihan raya umum 1999 dan 2004, Zahidi menjadi penyandang Dewan Undangan Negeri (DUN) Beseri.

BN akan mengumumkan nama calon mereka pada pukul 8 malam ini di ibu pejabat UMNO di Pusat Dagangan Dunia Kuala Lumpur (WTCKL) iaitu selepas Mesyuarat Majlis Tertinggi parti.


Bersatu tangguh pemilihan bahagian, MPT kecuali cawangan

Pemilihan bahagian dan Majlis Pimpinan Tertinggi (MPT) Bersatu ditangguhkan kecuali cawangan, tidak lebih daripada tempoh 18 bulan mengikut fasal 14.15 Perlembagaan parti itu.

Setiausaha Agungnya, Datuk Seri Hamzah Zainudin menerusi satu kenyataan hari ini berkata persetujuan itu dicapai pada mesyuarat MPT yang dipengerusikan oleh Tan Sri Muhyiddin Yassin semalam.

“Bersatu bersedia sepenuhnya untuk menghadapi pilihan raya di enam negeri yang bakal berlangsung tidak berapa lama lagi dengan seluruh kekuatan jentera parti diperkemaskan membabitkan kesemua negeri agar menjadi satu ketumbukan yang ampuh,” katanya.


36 negara diberi kelonggaran perjalanan oleh Jepun

Jepun pada Khamis melonggarkan amaran perjalanan daripada Tahap 2 kepada Tahap 1 untuk 36 negara dan kawasan, termasuk Amerika Syarikat, Britain, Kanada dan Hong Kong.

Selain itu, rakyat Jepun juga dibenarkan melakukan perjalanan tidak penting ke negara dan kawasan terbabit, lapor Bernama.

Menurut Kementerian Luar, 36 negara itu turut termasuk Thailand, Vietnam, Singapura dan Malaysia, lapor Agensi Berita Kyodo.

Nasihat perjalanan untuk 15 lagi negara dan kawasan lain pula diturunkan daripada Tahap 3 kepada Tahap 2, antaranya tujuh di Timur Tengah dan Afrika, enam di Eropah dan dua di Amerika Latin.

Sebelum ini, Jepun mengeluarkan nasihat perjalanan susulan pandemik COVID-19.

“Secara keseluruhannya, dunia kini melihat trend penurunan dalam jumlah kes jangkitan baharu dan kematian, dan risiko mengalami simptom teruk serta kematian juga semakin berkurangan,” menurut kementerian itu dalam satu kenyataan.

Sementara itu, 109 negara dan wilayah kekal di bawah amaran Tahap 2, termasuk 30 di Asia, seperti China, Korea Selatan dan India, serta 35 negara Eropah, termasuk Jerman, Perancis dan Itali.

Pada masa sama, 41 negara kekal pada Tahap 3.


14 individu ‘Geng Nicky’ bebas tuduhan jenayah terancang

Mahkamah Rayuan hari ini (7 Julai) melepas dan membebaskan 14 individu termasuk dua adik kepada ahli perniagaan Nicky Liow Soon Hee atas pertuduhan terbabit dalam kumpulan jenayah terancang yang dikenali sebagai ‘Geng Nicky’, lima tahun lepas.

Panel tiga hakim diketuai Datuk Seri Kamaludin Md Said sebulat suara membebaskan mereka selepas peguam Datuk Rajpal Singh yang mewakili 13 individu berkenaan memaklumkan bahawa Jabatan Peguam Negara (AGC) telah menerima representasi kesemua perayu supaya dibebas sepenuhnya daripada pertuduhan berkenaan.

“Ini adalah keputusan sebulat suara, perintah Mahkamah Tinggi melepas tanpa membebaskan diketepikan. Dengan ini kesemua perayu dilepas dan dibebaskan,” kata Hakim Kamaludin yang bersidang bersama-sama Hakim-hakim Datuk Nordin Hassan dan Datuk Hashim Hamzah.

Timbalan Pendakwa Raya Datuk Mohd Dusuki Mokhtar mengesahkan representasi kesemua perayu telah diterima dan dipertimbangkan oleh AGC. Seorang lagi perayu diwakili peguam Jasmine Cheong.

Seramai 14 individu itu termasuk empat warganegara China, merayu terhadap keputusan Mahkamah Tinggi Shah Alam pada 30 Sept 2021, yang melepas tanpa membebaskan mereka daripada pertuduhan itu.

Hakim Datuk Abd Halim Aman membuat keputusan itu selepas pihak pendakwaan memohon agar kesemua tertuduh dilepas tanpa dibebaskan, kerana pendakwaan berhasrat untuk meneruskan pertuduhan ke atas kesemua tertuduh pada masa akan datang.

Dua tertuduh yang merupakan adik Nicky adalah Datuk Liow Wei Kin dan Datuk Liow Wei Loon, manakala tertuduh lain ialah Lee Han Keat, Lee Kam Onn, Datuk Lee Kum Weng, Eee Eng Chee, Dr Jovian Joris Tan Chern Chian, Datuk Loo Siew Chin, Lim Kang Li, Datuk Seri Andrew Lim Kim Ming serta empat warga China Huang Lei, Wang Yu Jun, Gu Xing Qiong serta Jiang Xue, yang berusia awal 20an hingga 56 tahun.

Mengikut pertuduhan, 13 tertuduh didakwa menjadi ahli kumpulan jenayah terancang ‘Geng Nicky’ di kawasan SetiaWalk, Persiaran Wawasan, Pusat Bandar Puchong, di sini antara 1 Jan 2017 dan 20 Mac 2021.

Mereka dituduh mengikut Seksyen 130V(1) Kanun Keseksaan yang memperuntukkan hukuman penjara maksimum 20 tahun, jika sabit kesalahan.

Sementara itu, Kim Ming didakwa membantu kumpulan jenayah sama di kawasan SetiaWalk, Persiaran Wawasan, Pusat Bandar Puchong, di sini antara 1 Jan 2017 dan 29 Mac 2021, mengikut Seksyen 130W Kanun Keseksaan yang memperuntukkan hukuman penjara maksimum 10 tahun, jika sabit kesalahan. – Bernama


Undang-undang antilompat nafi hak kebebasan bersuara, kata 4 ADUN

Peguam bagi empat Ahli Dewan Undangan Negeri (ADUN) Pulau Pinang yang berdepan kemungkinan kehilangan kerusi selepas bertukar parti memberitahu Mahkamah Tinggi George Town hari ini (14 September 2022) bahawa undang-undang anti-lompat negeri itu adalah bercanggah dengan Perlembagaan.

Peguam Datuk DP Naban berkata anak guamnya mencabar undang-undang negeri kerana ia melanggar hak kebebasan bersuara mereka di bawah Perkara 10(1)A Perlembagaan Persekutuan.

“Ia melanggar kebebasan bersuara kerana jika mereka bercakap secara berbeza, mereka mungkin dipecat oleh parti mereka dan terpaksa mengosongkan kerusi mereka di bawah Perkara 14A(1) Undang-undang Tubuh Negeri Pulau Pinang,” katanya pada prosiding permohonan untuk meminda saman pemula (OS) mereka.

Beliau mewakili empat ADUN berkenaan – Zulkifli Ibrahim (Sungai Acheh); Dr Afif Bahardin (Seberang Jaya); Khaliq Mehtab Mohd Ishaq (Bertam) dan Zolkifly Md Lazim (Telok Bahang) – yang secara berasingan memfailkan tiga OS mencabar Perkara 14A(1) Perlembagaan Negeri Pulau Pinang serta menghalang kerusi mereka daripada diisytiharkan kosong.

Mereka telah menamakan Dewan Undangan Negeri (DUN) Pulau Pinang dan Speaker DUN sebagai responden dalam saman itu.

Memetik laporan MalayMail, Naban berhujah bahawa pindaan yang dibangkitkan keempat-empat ADUN itu tidak remeh kerana ia berkaitan dengan hak Perlembagaan plaintif.

Beliau juga memberitahu mahkamah bahawa mereka tidak memfailkan OS baharu kerana mereka tidak mengubah saman pemula.

Pesuruhjaya Kehakiman Azizan Md Arshad mencadangkan kes itu mungkin dirujuk ke Mahkamah Persekutuan sekiranya beliau membenarkan OS dipinda kerana ia membabitkan isu Perlembagaan.

Tetapi Naban berhujah bahawa ia tidak perlu.

“Maksud yang kita bangkitkan di sini ialah ia tidak perlu dirujuk ke Mahkamah Persekutuan, Mahkamah Tinggi boleh memutuskan dalam perkara ini,” katanya lagi.

Beliau berkata, pindaan kepada OS itu tidak mengubah fakta kes dan semua afidavit asal yang dikemukakan masih terpakai.

Tetapi peguam Surendra Ananth yang mewakili responden berhujah bahawa membenarkan pindaan itu akan menangguhkan pendengaran kes utama.

“Sekiranya mereka memfailkan OS baharu selepas keputusan Mahkamah Persekutuan yang mengisytiharkan Perkara 14A(1) Perlembagaan Negeri sebagai sah dan selaras dengan Perkara 10(1)(c) Perlembagaan Persekutuan pada Ogos, mereka boleh memfailkan afidavit yang diperlukan untuk OS baharu, tetapi permohonan untuk meminda OS ini bermakna ia akan mengambil masa dua kali lebih lama untuk OS didengari,” katanya.

Beliau menegaskan bahawa empat Adun memohon untuk meminda OS kerana mereka memerlukannya bagi perintah persetujuan itu masih berkuat kuasa.

Beliau berkata perintah persetujuan itu adalah supaya DUN tidak membentangkan usul supaya empat ADUN berkenaan mengosongkan kerusi mengikut undang-undang antilompat sehingga OS dilupuskan.

“Ini jelas merupakan gerakan taktikal untuk menangguhkan kes ini kerana mereka masih boleh membangkitkan semua isu ini dalam OS baharu,” kata Surendra.

Beliau berhujah tiada apa-apa yang menghalang empat ADUN daripada memfailkan OS baharu, tetapi jika pindaan itu dibenarkan, mereka mungkin memfailkan pindaan lain pada masa hadapan dan ia boleh menjadi kitaran yang tidak pernah berakhir.

“Jadi, anda mengatakan bahawa mereka mula-mula berkata ia menentang 10 (1)(c), sekarang mereka memasukkan 10 (1) (A) dan kemudian mereka boleh memasukkan 10 B dan seterusnya?” Azizan bertanya.

Naban menegaskan “tidak”.

“Isu yang kita bangkitkan adalah isu Perlembagaan dan kita tidak bangkitkan isu lain, kita letak dalam lingkungan isu Perlembagaan,” kata Naban lagi.

Selepas mendengar hujahan itu, Azizan berkata beliau akan menyampaikan keputusan melalui e-mel kepada kedua-dua pihak pada 6 Oktober dengan e-semakan untuk arahan lanjut berkaitan OS.

Pada penghujung 2020, empat ADUN itu memfailkan tiga saman berasingan terhadap DUN dan Speaker negeri untuk mencabar usul yang diperkenalkan pada Oktober 2020 supaya keempat-empat mereka mengosongkan kerusi dan pilihan raya kecil diadakan.

Usul itu dibentangkan di bawah Perkara 14A Perlembagaan Negeri Pulau Pinang yang menetapkan bahawa ADUN hendaklah mengosongkan kerusinya jika telah dipilih sebagai calon parti politik, dia meletakkan jawatan atau dipecat daripada parti atau setelah dipilih selain sebagai calon parti politik, dia menyertai parti politik lain.

Undang-undang itu juga menetapkan bahawa ADUN dikehendaki mengosongkan kerusinya jika parti itu dibubarkan atau pendaftarannya dibatalkan.

Zulkifli dan Dr Afif, yang kedua-duanya dipilih pada Pilihan Raya Umum (PRU) lalu mewakili PKR, telah dipecat daripada PKR manakala Khaliq Mehtab dan Zolkifly di bawah Bersatu.

Dalam saman mereka terhadap DUN dan Speaker, keempat-empatnya merujuk soalan kepada Mahkamah Persekutuan sama ada Perkara 14A Perlembagaan Pulau Pinang adalah terbatal kerana tidak konsisten dengan Perkara 10(1)(c) Perlembagaan Persekutuan.


Bekas Ketua UMNO iring Anwar di Sabah, dakwa dibuang

Kemunculan bekas Ahli Parlimen Kalabakan, Datuk Seri Abdul Ghafur Salleh mengiringi Pengerusi Pakatan Harapan (PH), Datuk Seri Anwar Ibrahim pada sebuah majlis di Tawau menimbulkan persoalan mengenai status bekas Timbalan Ketua Menteri Sabah itu dalam UMNO.

Bekas Ketua UMNO Bahagian Kalabakan itu sendiri mendakwa beliau sendiri keliru dengan status keahliannya dalam parti Melayu terbesar itu tetapi percaya namanya sudah digugurkan selepas perubahan kepemimpinan bahagian itu sejurus Pilihan Raya Umum ke-14 (PRU-14).

“Saya ahli UMNO seumur hidup tetapi apabila satu kumpulan ambil alih Bahagian (kepemimpinan UMNO Bahagian Kalakaban), mereka buang saya daripada UMNO Kalabakan,” katanya ketika ditemui pada program Jelajah Pengerusi PH dihadiri Anwar, hari ini (23 Oktober 2022), lapor Berita Harian.

Namun beliau yang juga bekas Menteri Kewangan Sabah dan bekas Timbalan Pengerusi UMNO Sabah itu berkata jika benar dirinya dibuang daripada parti perkara itu tidak melalui proses sepatutnya.

“Sebenarnya, mereka (bahagian) tidak ada kuasa, hanya Majlis Kerja Tertinggi (MKT) ada kuasa untuk buang,” kata Abdul Ghafur, 79 dan mempertikai tindakan UMNO Kalabakan yang disifatkannya bertindak sesuka hati tanpa merujuk perlembagaan parti.

“Saya ada merujuk kepada Biro Perhubungan UMNO Pusat untuk siasatan namun sehingga kini tiada sebarang perkembangan. Jadi, sekarang saya bolehlah dianggap orang yang tidak ada parti. Saya bebas menyatakan sokongan kepada mana-mana parti yang saya suka,” katanya yang menyokong PKR pada PRU-15 nanti.


Bukit Aman siasat penjualan data peribadi rakyat Malaysia

Jabatan Siasatan Jenayah Komersil (JSJK) menjalankan siasatan berhubung dakwaan tawaran penjualan data peribadi jutaan rakyat Malaysia di forum pasaran pangkalan data.

Pengarahnya Datuk Mohd Kamarudin Md Din berkata, polis menerima satu laporan berkaitan isu berkenaan dan siasatan sedang dijalankan

“Siasatan sedang dijalankan bagi menentukan kesahihan dakwaan yang dibuat.

“Polis memberi jaminan siasatan sewajarnya akan dilaksanakan bagi memastikan isu berkenaan dapat ditangani dengan segera,” katanya dalam kenyataan hari ini.

Beliau menggesa orang ramai supaya tidak membuat sebarang spekulasi berkaitan isu itu.

Terdahulu, media melaporkan data peribadi jutaan rakyat Malaysia berusia 18 hingga 82 tahun yang berada dalam Jabatan Pendaftaran Negara (JPN) didakwa dijual dengan harga AS$10,000 (RM43,870) di forum pasaran pangkalan data.

Laman sesawang teknologi Lowyat.net kelmarin menunjukkan set data JPN yang mengandungi maklumat seluruh populasi 22 juta rakyat negara ini dijual pada harga terbabit di forum pasaran pangkalan data.

Penjualnya mendakwa data peribadi itu termasuk nama, nombor kad pengenalan, alamat dan gambar dengan data daripada laman sesawang Suruhanjaya Pilihan Raya (SPR) turut dijual.

Bagaimanapun, Menteri Dalam Negeri Datuk Seri Hamzah Zainuddin berkata dakwaan data peribadi seperti yang tular menerusi media sosial, bukan milik JPN.

“Kami – Kementerian Dalam Negeri (KDN) – mempunyai mekanisme untuk mengesahkan data yang dijual itu bukan daripada JPN. Seperti kes-kes sebelum ini, penjualan data melibatkan agensi yang diberi ruang untuk terima maklumat daripada JPN,” katanya.

Menurutnya ia juga bukan dakwaan baharu kerana tahun lalu JPN turut mengesahkan menerima laporan berhubung dakwaan penjualan empat juta data peribadi rakyat Malaysia di sebuah forum pasaran pangkalan data terkenal.


Terkejut jumpa kepala babi depan bilik gerakan PN DUN Juasseh

Jentera Perikatan Nasional (PN) bagi Dewan Undangan Negeri (DUN) Juasseh di Kuala Pilah dikejutkan dengan penemuan kepala babi yang diletakkan di atas bendera parti gabungan itu di hadapan bilik gerakannya, pagi tadi.

Calon PN DUN Juasseh, Datuk Eddin Syazlee Shith berkata beliau mendapat maklumat mengenai kejadian itu kira-kira jam 8.30 pagi tadi.

Menurutnya, selain bilik gerakan di situ beliau difahamkan terdapat kejadian sama berlaku membabitkan sebuah kediaman salah seorang pegawainya sekitar di daerah ini.

“Dalam politik macam itulah kan, kita sudah menjangkakan lebih teruk daripada itu pun mungkin berlaku. Tetapi tidak mengapalah kita kekal tenang. Saya ingat ini mungkin tindakan-tindakan untuk mengalihkan tumpuan menghadapi pilihan raya negeri (PRN) yang tinggal berbaki dua tiga hari sahaja.

“Ia juga mungkin tindakan orang terdesak dan kita anggap ini sebahagian daripada cabaran. Kita tak boleh tuduh sesiapa sebab kita nak jaga sensitiviti banyak pihak,” katanya ketika ditemui pemberita di bilik gerakan berkenaan, hari ini, lapor Sinar Harian.

Bekas Ahli Parlimen Kuala Pilah itu berkata pihaknya menyerahkan perkara itu kepada pihak polis untuk tindakan lanjut mengikut lunas undang-undang.

Dalam pada itu, Eddin yang juga Ketua Bersatu Kuala Pilah turut mengingatkan supaya jentera partinya kekal positif.

“Dalam ceramah saya malam tadi, saya nasihatkan jentera parti kalau kita nampak bendera pihak lawan itu tumbang kita sama-sama naikkan. Kita mahu satu budaya politik yang sihat dan positif.

“Sebab peredaran zaman dan pendekatan politik itu lebih matang, tetapi kalau ada sesetengah orang yang masih nak gunakan cara begini, itu sangat memalukan agama, bangsa dan juga masa depan anak-anak kita yang melihat perkara negatif dan tak sihat macam ini,” katanya.

Susulan itu, satu laporan polis telah dibuat oleh pengarah pilihan raya PN DUN Juasseh.

Ketua Polis Daerah Kuala Pilah, Superintenden Amran Mohd Ghani ketika dihubungi mengesahkan laporan dan ia masih dalam siasatan polis.


Najib didakwa langgar SOP, Khairy sindir ‘Ya, malu apa bossku’

Pelanggaran prosedur operasi standard (SOP) Datuk Seri Najib Razak sepanjang berkempen di Melaka dijawab secara sinis Menteri Kesihatan Khairy Jamaluddin Abu Bakar dengan berkata “Ya, malu apa bossku”.

Bagaimanapun, Khairy berkata pihaknya sentiasa memantau aktiviti berkempen bekas Perdana Menteri itu dalam Pilihan Raya Negeri (PRN) Melaka dan sentiasa dalam perhatian pihak berkuasa.

“Mengenai pematuhan SOP PRN di Melaka, perkara dibangkitkan sudah pasti Yang Berhormat Pekan (Najib) dalam perhatian saya setiap hari.

“Saya akan maklumkan pada pihak penguatkuasa,” katanya di Dewan Rakyat semasa penggulungan Rang Undang-Undang Perbekalan 2021 hari ini.

Terdahulu, Ahli Parlimen DAP (Jelutong) mendakwa ada melihat satu video yang memaparkan Najib didakwa menghadiri program kempen dengan menandatangani sebuah motosikal di Melaka.

Rayer juga meminta Khairy memberi perhatian berhubung isu itu dan mengeluarkan kompaun maksimum RM50,000 kepada Najib yang didakwa tidak mematuhi SOP PRN Melaka ditambah dengan kes Covid-19 di negeri itu dan Negeri Sembilan telah meningkat

“Kemasukan ke hospital juga meningkat,” kata Rayer.

Beliau turut menawarkan untuk menghantar video kempen Najib itu kepada Khairy bagi membantu siasatan ke atas Ahli Parlimen Pekan kerana melanggar SOP.


Tiada unsur penyelewengan dalam projek Musang King di Kedah, kata SPRM

Tiada unsur unsur penyelewengan dikesan Suruhanjaya Pencegahan Rasuah Malaysia (SPRM) dalam projek melibatkan projek tanaman durian Musang King di Gunung Inas.

Projek Musang King tersebut sebelum ini didakwa menjadi punca kepada banjir lumpur di Kampung Iboi, Baling sehingga mengakibatkan tiga nyawa terkorban dan menjejaskan ratusan penduduk.

Bagaimanapun, Pengarah SPRM Kedah, Datuk Shaharom Nizam Abd Manap memberitahu hasil siasatan dan penelitian awal ke atas semua dokumen berkenaan tidak mengesan sebarang unsur salah laku atau penyelewengan, yang boleh diambil tindakan mengikut bidang kuasa SPRM.

“Bagaimanapun, kita tidak tolak kemungkinan meneruskan siasatan lanjut berkaitan projek ladang durian ini, jika mendapat maklumat baharu yang boleh dikaitkan dengan bidang kuasa kami.

“Setakat ini, tidak ada laporan rasmi dibuat kepada SPRM berkaitan kes ini. Sebaliknya, kita yang mengambil inisiatif memulakan siasatan, termasuk ke Wisma Darul Aman bagi mendapatkan dokumen berkaitan,” katanya dipetik laporan BH.

Terdahulu, isu ladang Musang King itu menjadi pertikaian apabila berlaku tuduh menuduh antara bekas Menteri Besar Kedah terdahulu berhubung kelulusan yang diberikan.

Susulan itu, bekas MB Kedah Datuk Seri Ahmad Bashah Md Hanipah membuka mulut membuat penjelasan berhubung kelulusan kepada syarikat ECK Development Sdn Bhd.

Ahmad Bashah mengakui semasa menjadi MB, pentadbirannya menerima cadangan dikemukakan ECK Development Sdn Bhd yang merancang Gunung Inas, Baling, dijadikan ladang durian Musang King berskala besar pada 2018.

Sementara itu, seorang lagi bekas MB, Datuk Seri Mukhriz Mahathir membuat penafian semasa pentadbirannya memerintah negeri itu meluluskan pembukaan ladang durian di Baling.

Penduduk tempatan juga sudah membuat desakan kepada kerajaan negeri agar mencari jalan untuk menghentikan projek ladang tersebut.


Peguam Najib pula dikembalikan pasport, mahu ke New York

Mahkamah Tinggi Kuala Lumpur hari ini membenarkan pasport peguam Datuk Seri Najib Razak dikembalikan kerana mahu ke New York untuk menguruskan anak lelakinya yang menyambung pengajian.

Hakim Datuk Muhammad Jamil Husin membenarkan pasport Tan Sri Muhammad Shafee Abdullah bermula hari ini sehingga 3 Disember.

Keputusan itu setelah tiada bantahan dibangkitkan timbalan pendakwa raya S Nithia.

“Selepas mendengar permohonan pemohon dan afidavit sokongan, dan membaca afidavit okongan, penghujahan dan dengan responden (pendakwaan) tiada bantahan terhadap permohonan, saya benarkannya,” kata Jamil dipetik laporan Malaysiakini.

Menurut salinan notis usul Shafee, peguam itu meminta akses sementara pasport kerana perlu ke New York pada 27 Oktober dan berada di sana sehingga 30 November.

Beliau mahu bertemu anaknya dan membantunya yang melanjutkan pengajian di New School Parson di sana.

Menurutnya, pasportnya perlu dipulangkan sementara kepadanya paling lewat hari ini, agar dia boleh membuat persiapan untuk terbang ke sana.

Beliau juga berjanji akan mengembalikan pasportnya kepada mahkamah selewat-lewatnya 3 Disember.

Untuk rekod, Najib dan isterinya Datin Seri Rosmah Mansor juga dikembalikan pasportnya atas alasan untuk melawat anak mereka di Singapura yang bakal bersalin.


Vaksinasi: Lebih 9.6 juta individu terima suntikan dos penggalak

Seramai 9,609,454 atau 29.4 peratus daripada populasi yang layak telah menerima suntikan dos penggalak Covid-19, tatkala tinggal kira-kira 13 hari sahaja lagi semua individu berusia 60 tahun dan ke atas ‘wajib’ menerima suntikan dos ketiga.

Sebelum ini, kerajaan mengenakan peraturan supaya semua penerima dos lengkap vaksin Covid-19, Sinovac, yang berusia 18 tahun ke atas perlu mendapatkan suntikan dos penggalak selewat-lewatnya pada Februari ini.

Menteri Kesihatan, Khairy Jamaluddin, dalam kenyataan pada 16 Disember 2021 lalu berkata individu yang berusia 60 tahun ke atas tanpa mengira jenis vaksin yang diambil sebelum ini juga perlu mendapatkan suntikan dos penggalak itu pada tempoh berkenaan.

“Sekiranya kumpulan individu yang dinyatakan masih tidak mendapatkan suntikan dos penggalak selepas bulan Februari 2022, status vaksinasi akan ditukarkan menjadi tidak lengkap.

“Individu terbabit tidak layak untuk menerima kemudahan yang diberikan kepada penerima dos lengkap vaksin Covid-19,” katanya.

Sementara itu, lebih 61.13 juta dos vaksin telah diberikan sejak Program Imunisasi Covid-19 Kebangsaan (PICK) dilancarkan 24 Februari tahun lalu bagi individu berusia 12 tahun dan ke atas.

Daripada jumlah itu, 25,681,131 atau 78.6 peratus populasi telah lengkap divaksinasi, manakala 26,047,947 atau 79.7 peratus lagi menerima sekurang-kurangnya satu dos.

PICK dilancarkan ketika Kerajaan Perikatan Nasional (PN) memerintah dalam usaha memastikan rakyat negara ini kebal daripada jangkitan wabak yang menular ke seluruh dunia sejak akhir 2019 bermula dari China.

Malah, kejayaan PICK dapat dilihat setelah kadar jangkitan Covid-19 dan kemasukan ke hospital berkurangan dengan amat ketara, sekali gus membolehkan rakyat Malaysia menjalani kehidupan dalam norma baharu.

Tiga hari lalu, Ketua Pengarah Kesihatan Tan Sri Dr Noor Hisham Abdullah berkata hasil daripada usaha jitu semua pihak, selain pelaksanaan PICK, garis lengkung atau keluk pandemik Covid-19 di negara ini juga telah berjaya dilandaikan. Berita berkaitan

Sementara itu, seramai 22,906,072 individu dewasa atau 97.8 peratus telah lengkap divaksinasi, manakala 23,185,749 atau 99.0 peratus lagi menerima sekurang-kurangnya satu dos.

Bagi remaja pula, seramai 5,637,257 daripada mereka telah menerima suntikan vaksin Covid-19, dengan 2,775,059 atau 88.2 peratus telah lengkap divaksinasi, dan 2,862,198 atau 91.0 peratus lagi menerima sekurang-kurangnya satu dos.


‘MP Hulu Langat tak layak jawab’

Ahli Parlimen (MP) Hulu Langat Mohd Sany Hamzan tidak layak memberi penjelasan berhubung isu peruntukan disediakan Kerajaan Persekutuan kepada MP pembangkang.

MP Perikatan Nasional Arau, Datuk Seri Shahidan Kassin berkata beliau juga tidak perlu mendengar penjelasan Sany berhubung perkara itu, sebaliknya meminta Datuk Seri Anwar Ibrahim sebagai Perdana Menteri memberi jawapan.

“Saya tidak perlu mendengar penjelasan dari Ahli Parlimen Hulu Langat. Ini kerana saya merasakan penjelasan beliau sesuatu yang tidak layak. Saya hanya perlukan penjelasan dari YAB Perdana Menteri.

“Selamat menjaga kesihatan dan semoga cepat sembuh Hulu Langat,” katanya dalam satu kenyataan.

Terdahulu beliau mendakwa Kerajaan Persekutuan pimpinan Pakatan Harapan (PH) menghentikan peruntukan kepada MP pembangkang yang pernah diberikan oleh kerajaan Perikatan Nasional sebelum ini.

Sambil menyifatkan tindakan itu tidak adil kepada rakyat yang memberi sokongan kepada Perikatan Nasional, beliau bagaimanapun berkata MP pembangkang akan memastikan isu berkaitan peruntukan itu dapat diselesaikan.

Susulan itu, Sany mempersoalkan dakwaan yang dibuat Shahidan sambil mendakwa ianya adalah cubaan untuk ‘memancing’ dan menekan kerajaan PH-BN agar mereka juga diberikan peruntukan sama dengan wakil kerajaan menerusi Belanjawan 2023.

Mengulas lanjut, Shahidan berkata beliau difahamkan bahawa semua MP kerajaan telah menerima peruntukan itu.

“Saya telah mendapat maklumat bahawa semua Ahli Parlimen dari kerajaan telah mendapat peruntukan.

“Tetapi hingga ke hari ini tiada peruntukan yang diterima oleh Pembangkang terutamanya negeri yang diterajui oleh Perikatan Nasional seperti Perlis,Kedah,Terengganu dan Kelantan.

“Saya menuntut hak kami sebagai Ahli Parlimen untuk diagihkan kepada rakyat. Jadi tidak wajar apabila duit kerajaan diedarkan secara tidak adil.

“Bersesuaian dengan manifesto PH iaitu memberi peruntukan sama rata untuk semua Ahli Parlimen,” katanya.


Keputusan buruk UMNO dalam PRN tanggungjawab bersama: Noraini

Wanita UMNO meminta seluruh ahli dan kepimpinan parti itu agar memberi tumpuan kepada beberapa Pilihan Raya Kecil (PRK) yang akan diadakan tidak lama lagi.

Ketua Wanitanya, Datuk Seri Dr Noraini Ahmad berkata pihaknya akan terus bersama barisan kepimpinan dalam merangka strategi yang terbaik untuk memperkukuh parti serta menarik kembali sokongan rakyat kepada UMNO dan Barisan Nasional (BN), lapor Bernama.

“Prestasi BN di dalam enam Pilihan Raya Negeri (PRN) yang telah berlangsung baru-baru ini adalah tangggungjawab bersama seluruh kepimpinan.

“Ini bukanlah masa untuk menyalahkan mana-mana pihak,” menurutnya dalam kenyataan hari ini.

Beliau berkata seluruh ahli parti perlu menerima keputusan PRN dengan hati yang terbuka serta perlu memperkasa Kerajaan Perpaduan demi kestabilan negara dan kemakmuran rakyat.

“Agenda perpaduan ini sangat besar untuk kita semua bersama-sama berganding bahu membangunkan negara ini,” katanya.

UMNO dan Pakatan Harapan (PH) meletakkan seramai 108 calon pilihan raya di enam negeri baru-baru ini namun hanya 19 daripada mereka menang di kerusi yang dipertandingkan.

UMNO kalah teruk di Kedah dan Terengganu apabila tiada kerusi dimenangi calon mereka, manakala hanya satu calon daripada parti itu menang di Kelantan.


Hilman dakwa kerajaan Selangor nak roboh pusat khidmat DUN Gombak Setia

Selepas gagal mengosongkan Pusat Khidmat Dewan Undangan Negeri (DUN) Gombak Setia, kerajaan negeri Selangor didakwa muncul dengan notis baharu semalam yang memberi amaran perobohan premis jika gagal mematuhi arahan pengosongan tersebut.

Penyandang  kawasan tersebut, Muhammad Hilman Idham dalam satu kenyataan di Facebook hari ini memaklumkan kejadian itu.

“Tepat jam 3.58 petang semalam Pusat Khidmat DUN Gombak Setia sekali lagi didatangi penguatkuasa Pejabat Daerah dan Tanah Gombak serta Majlis Perbandaran Selayang (MPS) untuk menyerahkan serta menampal Notis Kesalahan Pendudukan Secara Tidak Sah di atas Tanah Kerajaan Seksyen 425 & 426A (1)(C) Kanun Tanah Negara 1965.

“Berbeza dengan notis yang diserahkan sebelum ini, mereka kini sedar bahawa alasan pembubaran Dewan Negeri Selangor adalah tidak munasabah untuk memaksa saya mengosongkan premis berkenaan.

“Maka mereka ingin mengambil tindakan meroboh serta memusnahkan premis Pusat Khidmat DUN Gombak Setia yang telah dibangunkan sejak tahun 2008 oleh mantan ADUN Gombak Setia sebelum ini.

“Fakta ini sekaligus menafikan bahawa premis Pusat Khidmat DUN Gombak Setia pernah berfungsi sebagai dewan orang ramai seperti yang di war-warkan oleh pegawai akhbar Pejabat Datuk Menteri Besar Selangor,” katanya.

Beliau menyifatkan tindakan terdesak itu bermotifkan salah guna kuasa dan ugutan namun pihaknya tidak akan tunduk dengan tekanan tersebut.

“Saya sekali lagi menegaskan bahawa tindakan desperado ini adalah bermotifkan salah guna kuasa, ugutan dan vendetta politik oleh kepimpinan Kerajaan Negeri Selangor yang jelas takut akan kebangkitan rakyat menjelang Pilihan Raya Negeri Selangor.

“Saya tidak akan tunduk dengan tekanan dan ugutan ini. Di kala rakyat sedang berada dalam kesempitan akibat daripada pengurusan ekonomi yang bobrok dan tekanan kos sara hidup yang tinggi, saya akan terus menyalurkan khidmat kepada rakyat sehingga rakyat membuat pilihan dalam Pilihan Raya Negeri Selangor pada 12 Ogos 2023,” katanya.


UK kata VOC-21APR-02 lebih bahaya

United Kingdom (UK) mengisytiharkan varian Covid-19 India yang sangat mudah tersebar dan menjangkiti orang ramai sebagai ‘varian perhatian’ berikutan peningkatan jumlah kes yang bermutasi.

Mutasi virus itu yang juga dikenali sebagai VOC-21APR-02 sebelum ini diklasifikasikan sebagai ‘varian dalam siasatan’ apabila ianya pertama kali dikesan Mac lalu.

Bagaimanapun, seiring dengan meningkatnya jumlah kes yang berkaitan dengan mutasi, pegawai kesihatan bertindak segera untuk menyekat penularan dengan menjadikannya varian yang mesti diberi perhatian segera.

“Berikutan peningkatan kes di UK dan bukti penularan dalam komuniti, pihak berkuasa kesihatan awam England (PHE) mengelaskan semula VUI-21APR-02 sebagai varian perhatian (VOC) yang kini dikenali sebagai VOC-21APR-02.

“Ini berdasarkan bukti yang mencadangkan varian, yang mula dikesan di India, setidak-tidaknya adalah tersebar sebagai B.1.1.7 (varian Kent). Ciri-ciri lain dari varian ini masih disiasat, ” kata PHE dalam kenyataan hari ini.

Perdana Menteri Britain, Boris Johnson juga mengakui betapa seriusnya penyebaran varian baharu ini, dan mengarahkan kerajaan menangani wabak itu dengan berhati-hati. Johnson berkata, ujian dari pintu ke pintu dan lonjakan akan meningkat untuk terus maju dan mengandung wabak seperti itu.

Di sebalik penularan yang sangat tinggi, PHE berkata, terdapat bukti yang tidak mencukupi yang menunjukkan varian India menyebabkan lebih banyak penyakit teruk atau menjadikan vaksin Covid-19 kurang berkesan.

Pada Jumaat, Jawatankuasa Bersama Vaksinasi dan Imunisasi (JCVI) mencadangkan individu di bawah usia 40 tahun ditawarkan vaksin alternatif selain dos Oxford/AstraZeneca, berikutan kebimbangan mengenai kesan kedua-duanya dan bentuk pembekuan darah beku yang jarang berlaku.

“JCVI menasihatkan agar individu dewasa yang berumur 30 hingga 39 tahun tidak mempunyai masalah kesihatan untuk menerima alternatif daripada vaksin Oxford/AstraZeneca – jika ada dan sekiranya vaksin itu tidak menyebabkan program vaksinasi lewat.

“Ini telah dipertimbangkan bersama nasihat terbaharu Badan Pengawalseliaan Produk Ubat dan Kesihatan (MHRA) mengenai kes pembekuan darah yang sangat jarang berlaku dan jumlah palet darah yang rendah susulan suntikan pertama dos Oxford/AstraZeneca,” kata PHE.

Cadangan yang dikemas kini telah dibuat susulan siasatan pada Mac oleh MHRA dan agensi perubatan Kesatuan Eropah (EU) yang mengesan kaitan pembekuan darah dengan suntikan Oxford.

India yang berdepan ‘tsunami Covid-19’ gelombang ketiga yang menyaksikan 21.49 juta kes positif, bagaimanapun tidak mengeluarkan kenyataan mengenai ‘varian perhatian’.

Pada Jumaat, India mencatat rekod baharu jangkitan Covid-19 dalam tempoh 24 jam iaitu sebanyak 414,188 kes, dengan 3,915 kematian. – Agensi


SRC: 29 Julai pengurusan kes Najib jawab afidavid pendakwaaan

Bekas perdana menteri Datuk Seri Najib Razak berhasrat untuk menjawab afidavit pendakwaan yang membantah permohonannya untuk mengemukakan bukti tambahan dalam kesnya yang melibatkan dana SRC International Sdn Bhd.

Timbalan Pendakwa Raya Mohd Ashrof Adrin Kamarul berkata peguam Tan Sri Muhammad Shafee Abdullah yang mewakili Najib memberitahu mahkamah bahawa pihak pembelaan mahu menjawab afidavit pendakwaan dan mahkamah memberikan sehingga 14 Julai memfailkan afidavit balasan.

“Pihak pendakwaan mempunyai hak untuk menjawab dengan afidavit lanjut selewat-lewatnya pada 21 Julai dan Najib akan mendapat jawapan akhir pada 28 Julai,” katanya memetik laporan Bernama.

Susulan itu, Mahkamah Persekutuan menetapkan 29 Julai ini untuk satu lagi pengurusan kes.

Najib memfailkan permohonan untuk mengemukakan bukti tambahan dalam kes yang melibatkan dana SRC Internationalnya dalam usaha untuk membatalkan perbicaraan yang mendapatinya bersalah serta disabitkan kesalahan, dihukum penjara 12 tahun dan denda RM210 juta.

Pengurusan kes hari ini di hadapan Timbalan Pendaftar Mahkamah Persekutuan Siti Hajar Mustaffa secara maya dengan kehadiran peguam Najib, Muhammad Shafee dan Nur Syafiqah Mohd Sofian serta Timbalan Pendakwa Raya Datuk V. Sithambaram dan Mohd Ashrof hadir untuk pendakwaan.

Bukti tambahan yang cuba dikemukakan oleh Najib adalah berkaitan penemuan baru-baru ini bahawa hakim perbicaraan Datuk Mohd Nazlan Mohd Ghazali adalah peguam dan setiausaha syarikat bagi Kumpulan Maybank pada 2006.

Semasa sidang akhbar pada 7 Jun, Muhammad Shafee berkata Mohd Nazlan gagal memaklumkan bahawa beliau adalah peguam dan setiausaha syarikat bagi Kumpulan Maybank yang bertanggungjawab mencadangkan penubuhan SRC International.

Dalam afidavit sokongannya, Najib berkata hakikat bahawa Mohd Nazlan mengetahui penglibatan peribadinya dalam penubuhan SRC International tetapi menyembunyikannya kepada pembelaan membawa kepada konflik kepentingan yang telah membawa kepada bahaya berat sebelah.

Sementara itu, pihak pendakwaan, melalui Mohd Ashrof, memfailkan afidavit balasan semalam, membantah permohonan Najib yang mengatakan bahawa penglibatan Mohd Nazlan tidak relevan dengan kes SRC International terhadap Najib tetapi lebih berkaitan dengan kes lain yang dihadapi beliau melibatkan RM2.3 bilion dana 1Malaysia Development Bhd (1MDB).

Mohd Ashrof seterusnya berkata peranan Mohd Nazlan dalam bank itu memang diketahui umum dan memang diketahui oleh Najib sepanjang masa, termasuk semasa permulaan dan penerusan perbicaraan seperti yang ditunjukkan oleh dokumen awam dan dokumen yang dimiliki pemohon.

Pada 28 Julai 2020, Mohd Nazlan yang ketika itu Hakim Mahkamah Tinggi (kini Hakim Mahkamah Rayuan) mendapati Najib bersalah atas tujuh pertuduhan menyeleweng RM42 juta dana SRC International dan menjatuhkan hukuman penjara 12 tahun serta denda RM210 juta.

Pada 8 Dis tahun lepas, panel tiga hakim Mahkamah Rayuan yang diketuai Datuk Abdul Karim Abdul Jalil menolak rayuan Ahli Parlimen Pekan itu yang mendorong beliau membawa perkara itu ke Mahkamah Persekutuan.

Mahkamah Persekutuan menetapkan 10 hari bermula 15 Ogos ini untuk mendengar rayuan terakhir Najib terhadap sabitan serta hukuman penjara dan denda yang dijatuhkan terhadapnya.


50 peratus populasi dewasa telah terima dos penggalak

Lebih separuh daripada populasi dewasa di negara ini yang melengkapkan suntikan pertama dan kedua vaksin Covid-19 telah menerima suntikan ketiga, sejak program dos penggalak dilancarkan 13 Oktober tahun lalu hingga semalam.

Menurut Kementerian Kesihatan (KKM) menerusi kemas kini laman sesawang Covidnow pagi ini, seramai 11,710,970 atau 50.0 peratus populasi dewasa telah menerima dos penggalak dalam tempoh itu.

Semalam sahaja sebanyak 174,359 individu dewasa di seluruh negara telah menerima dos penggalak, kata KKM.

Sementara itu, jumlah individu dewasa yang melengkapkan suntikan vaksin Covid-19 sejak Februari tahun lalu kini mencecah 22,923,144 atau 97.9 peratus.

Sementara, seramai 23,200,399 atau 99.1 peratus lagi menerima sekurang-kurangnya dos pertama daripada vaksin dua dos atau vaksin dos tunggal, lapor KKM.

Sehingga semalam juga seramai 5,654,432 remaja berusia 12 hingga 17 tahun telah menerima suntikan vaksin Covid-19.

Daripada jumlah itu seramai 2,787,267 atau 88.6 peratus telah lengkap divaksinasi, manakala 2,867,165 atau 91.1 peratus lagi menerima sekurang-kurangnya satu dos.

Keseluruhannya lebih 63.28 juta dos vaksin telah diberikan kepada semua golongan sejak Program Imunisasi Covid-19 Kebangsaan (PICK) dilancarkan 24 Februari 2021 lalu.

Pecahan pemberian vaksin mengikut negeri sehingga 28 Januari 2022.


Kes YAB: Zahid harap Timbalan Pendakwa Raya tak jadi menteri

Datuk Seri Ahmad Zahid Hamidi menjelaskan di Mahkamah Tinggi Kuala Lumpur hari ini (22 Ogos 2022) sekiranya beliau seorang perasuah, pastinya wang RM2 juta yang diterima daripada seorang pengarah syarikat akan dibuat atas namanya sendiri dan bukan ditandakan sebagai ‘sumbangan politik’.

Menurutnya dia menerima wang RM2 juta dalam tiga cek daripada pengarah syarikat Profound Radiance Sdn Bhd (PRSB), Azlan Shah Jaffril yang ditandakan oleh Azlan Shah sebagai ‘amal jariah’ dan ‘sumbangan politik untuk Timbalan Perdana Menteri’.

“Wang RM2 juta ini tidak dimasukkan ke dalam akaun peribadi saya, tetapi untuk Yayasan Akalbudi (YAB) yang akaunnya dipegang oleh firma guaman Tetuan Lewis & Co.

“Orang yang ikhlas seperti saya ini dituduh, manakala orang yang ‘songlap’ duit tidak dituduh. Saya rasa ini sesuatu yang tidak patut berlaku kepada saya,” kata Presiden UMNO itu.

Katanya keterangan Azlan Shah selaku saksi pendakwaan ke-18 juga menyatakan bahawa wang RM2 juta itu adalah sumbangan politik dan kebajikan, dan ia harus diterima mahkamah kerana ia adalah keterangan bersumpah oleh saksi.

Beliau berkata demikian ketika disoal balas Timbalan Pendakwa Raya (DPP) Abdul Malik Ayob ketika membela diri atas 47 pertuduhan iaitu 12 pecah amanah, lapan rasuah dan 27 pertuduhan pengubahan wang haram, membabitkan puluhan juta ringgit milik dana YAB.

Abdul Malik kemudian beberapa kali bertanyakan soalan kepada Zahid mengenai tindakan Kementerian Dalam Negeri (KDN) dalam membuat keputusan bagi memberi kelulusan kepada PRSB untuk mengendalikan perkhidmatan One Stop Centre (OSC) visa di Nepal dan Pakistan.

Bagaimanapun Zahid dilihat seperti ingin mengelak daripada menjawab soalan itu dan merujuk kepada satu minit mesyuarat yang menyatakan kelulusan kepada PRSB hanya dibuat setelah mengambil kira syor-syor yang dibuat ketika mesyuarat KDN sebelum ini.

Abdul Malik: Sekarang ini saya masih tidak dapat kenal pasti siapa sebenarnya yang membuat keputusan untuk luluskan PRSB. Bila saya teliti keterangan, Datuk Seri katakan arahan diberikan oleh Yang Amat Berhormat Perdana Menteri (Perdana Menteri ketika itu, Datuk Seri Najib Razak) tetapi Datuk Seri kata keputusan itu dibuat oleh orang-orang lain iaitu Ketua Setiausaha dan Timbalan Ketua Setiausaha Kementerian Dalam Negeri.

Zahid: Yang Arif, saya berharap Tuan Timbalan Pendakwa Raya ini tidak akan jadi menteri pada satu hari dan saya doakan beliau tahu peraturan, iaitu di mana-mana kementerian sekali pun mesti ikut prosedur sama (prosedur untuk meluluskan sesebuah syarikat).

Abdul Malik: Datuk Seri, saya tidak teringin hendak jadi ahli politik.

Zahid: Bagus, memang tidak layak.

Hakim Datuk Collin Lawrence Sequerah kemudian mengarahkan Ahmad Zahid untuk menjawab soalan yang dikemukakan Abdul Malik, sebelum mahkamah berhenti rehat.

Zahid turut diwakili peguam Hisyam Teh Poh Teik.

Bagi pertuduhan ke-16, 17 dan 18 yang dihadapinya, Ahmad Zahid, 69, didakwa secara rasuah menerima tiga suapan berjumlah RM2 juta dalam bentuk tiga cek bernilai RM300,000, RM1 juta dan RM700,000 milik PRSB melalui akaun Tetian Lewis & Co, sebagai upah kepadanya selaku Menteri Dalam Negeri dalam melantik PRSB sebagai Pengendali Perkhidmatan One Stop Centre (OSC) di Negara Pakistan dan Nepal di Kementerian Dalam Negeri Malaysia.

Perbicaraan di hadapan Hakim Sequerah bersambung esok.


UMNO umum 12 calon bertanding PRN Selangor, rampas dua kerusi disandang PH

Seramai 12 calon Dewan Undangan Negeri (DUN) yang akan bertanding pada Pilihan Raya Negeri (PRN) Selangor diumumkan UMNO malam tadi.

Malah, UMNO juga mengumumkan dua calon di kerusi DUN yang sebelum ini disandang wakil Pakatan Harapan (PH) dan ia secara tidak langsung menunjukkan parti tersebut lebih dominan, berkemungkinan akan meminta jawatan Menteri Besar (MB) Selangor selepas PRN nanti.

Pengumuman malam ini menyaksikan UMNO berjaya merampas dua kerusi DUN daripada parti komponen PH iaitu di Gombak Setia dan Dusun Tua.

Di Gombak Setia, UMNO menamakan Datuk Megat Zulkarnain Omardin sebagai calon dan Datuk Johan Abd Aziz pula tercalon untuk bertanding di Dusun Tua.

Bagaimanapun, kejutan berlaku apabila Ahli Majlis Tertinggi UMNO, Datuk Seri Tengku Zafrul Abdul Aziz tidak tercalon walaupun pada awalnya dikatakan akan bertanding pada PRN kali ini.

Suruhanjaya Pilihan Raya (SPR) menetapkan hari pengundian PRN di Kedah, Kelantan, Terengganu, Pulau Pinang, Selangor dan Negeri Sembilan pada 12 Ogos, penamaan calon pada 29 Julai, manakala pengundian awal pada 8 Ogos.

PRN 2023 ini membabitkan 36 DUN di Kedah; Kelantan (45); Terengganu (32); Pulau Pinang (40); Selangor (56) dan Negeri Sembilan (36).

Senarai calon UMNO PRN Selangor:

1. Sungai Air Tawar -Datuk Rizam Ismail

2. Sungai Panjang-Datuk Mohd Imran Tamrin- pertahan kerusi

3. Batang Kali – Datuk Mohd Isa Abu Kasim

4. Sungai Burong Mohamad Khir Ramli

5. Jeram-Datuk Jahaya Ibrahim

6. Kuang – Datuk Hasnal Rezua Merican Habib Merican

7. Gombak Setia- Datuk Megat Zulkarnain Omardin

8. Dusun Tua – Datuk Johan Abd Aziz

9. Semenyih – Wan Zulaika Anua

10. Sijangkang – Mohd Al-Hafizi Abu Bakar


PAS sambut baik tawaran kerjasama PM kepada pembangkang

Tawaran kerjasama yang dibuat Perdana Menteri (PM) Datuk Seri Ismail Sabri Yaakob kepada blok pembangkang disambut baik PAS dengan menyifatkan semua pihak perlu bersatu dalam menghadapi wabak dan krisis ekonomi negara.

Timbalan Presidennya, Datuk Seri Tuan Ibrahim Tuan Man berkata pendekatan ‘Keluarga Malaysia’ yang ingin diketengahkan kerajaan bawah pentadbiran Ismail Sabri akan mewujudkan ketenangan dan keharmonian agar kerajaan memberi fokus utama kepada menangani pandemik Covid-19 dan ekonomi rakyat serta negara.

“PAS menyambut baik pendekatan ‘Keluarga Malaysia’ sebagaimana disebutkan oleh YAB Perdana Menteri. Ia pendekatan yang bertujuan menyatukan semua pihak dalam menghadapi wabak dan krisis ekonomi negara.

“PAS juga menyambut baik ruang tawaran Kerajaan Perikatan Nasional (PN) kepada kepimpinan pembangkang bagi menganggotai Majlis Pemulihan Negara dan Jawatankuasa Khas Menangani Covid-19,” katanya dalam satu kenyataan hari ini.

Beliau turut mengajar semua pihak untuk bekerja sebagai satu pasukan dan berhenti daripada terus berkonflik antara satu sama lain.

“Pada ketika ini kita berada di bulan kemerdekaan negara. Kemerdekaan daripada menentang penjajahan seterusnya membangunkan negara. Marilah bersama-sama bekerja sebagai satu pasukan demi negara tercinta,” ujarnya.

Ismal Sabri dalam ucapan sulungnya hari ini berkata kerajaan menawarkan kerjasama itu melalui penyertaan dalam Majlis Pemulihan Negara dan Jawatankuasa Khas Menangani Covid-19.

Kata Ismail Sabri Yaakob ia selaras dengan titah Yang di-Pertuan Agong yang mahu semua pihak melupakan perbezaan demi demi mencapai kesejahteraan dan kebajikan rakyat.

Pemimpin blok pembangkang DAP dan PKR sudah menyatakan kesediaan untuk menimbang tawaran tersebut dan akan berbincang terlebih dahulu dengan rakan komponen sebelum membuat keputusan.


Rafizi ‘insan ajaib’ muncul 12 bulan sebelum PRU, sindir Saravanan

Timbalan Presiden MIC Datuk Seri M Saravanan menyindir Timbalan Presiden PKR Rafizi Ramli sambil menyifatkannya sebagai ‘insan ajaib’ yang muncul menjelang Pilihan Raya Umum (PRU).

Menteri Sumber Manusia itu berkata Rafizi hanya akan muncul enam hingga 12 bulan sebelum PRU diadakan.

Saravanan membuat kenyataan itu ketika penggulungan perbahasan Rang Undang-Undang (RUU) Kesatuan Sekerja (Pindaan) 2022, sebagai maklum balas kepada soalan Datuk Seri Mohd Salim Sharif (BN-Jempol), yang bertanya sama ada persepsi pembubaran Parlimen ketika musim banjir yang sering dimainkan pembangkang akan memberi kesan kepada kemajuan RUU berkenaan.

Saravanan berkata isu pembubaran Parlimen ketika musim banjir adalah satu drama politik oleh Rafizi.

“Insan ajaib yang dikenali sebagai Rafizi hanya akan muncul enam hingga 12 bulan sebelum pilihan raya. Selepas itu, dia akan hilang.

“Kalau tuan-tuan lihat, Rafizi tidak pernah muncul ketika kita susah semasa Covid-19. Tidak pernah pun ada cadangan daripada Rafizi,” katanya menurut BH.

Kenyataan itu menyebabkan beberapa Ahli Parlimen pembangkang bangun dan meminta Saravanan tidak menyalahkan Rafizi serta kembali kepada sesi penggulungan RUU berkenaan.

Saravanan yang juga Timbalan Presiden MIC, berkata isu pembubaran Parlimen ketika musim banjir adalah satu drama politik oleh Rafizi.

“Kalau tuan-tuan lihat, Rafizi tidak pernah muncul ketika kita susah semasa Covid-19. Tidak pernah pun ada cadangan daripada Rafizi,” katanya.

Lim Guan Eng (PH-Bagan) berkata, pendirian untuk tidak melaksanakan PRU-15 bukan hanya oleh Rafizi tetapi semua parti pembangkang.

“Jika diadakan pilihan raya pada musim tengkujuh, apakah rancangan kerajaan untuk menghadapi banjir serentak dengan PRU? Takkan nak mengayuh sampan untuk pergi membuang undi,” katanya.

Saravanan menjelaskan, tiada mana-mana pihak yang menyebut untuk melaksanakan PRU ketika musim banjir.

Katanya, kerajaan sudah pun mempunyai rancangan enam bulan lebih awal untuk menangani masalah bencana itu, mengambil kira pengalaman pada tahun lalu.

“Jika kita membubarkan Parlimen dan mengadakan pilihan raya pada musim banjir, kenapa pembangkang perlu risau? Rakyat akan sokong anda. Bagilah kita membuat kesilapan.

“Ini seolah-olah mempertahankan kerajaan kita. Kenapa anda risau? Anda yang akan mendapat faedah,” katanya.


‘Semak hansard Parlimen, saya tak kata Menu Rahmah bawa kanser’

Ahli Parlimen Perikatan Nasional (PAS) Kapar, Dr Halimah Ali sekali lagi menafikan beliau ada mengaitkan inisiatif ‘Menu Rahmah’ dengan penyakit kanser, sebaliknya meminta sesiapa yang mengecamnya merujuk kepada hansard atau rekod rasmi Parlimen, bagi membuktikan kenyataan dibuatnya.

“Tengok hansard, saya tak ada pun kata Menu Rahmah menyebabkan kanser, tengok hansard…” katanya di Dewan Rakyat hari ini (20 Februari 2023).

Halimah yang juga seorang dotor perubatan ketika menjawab serangan ahli Parlimen PH-BN Hulu Langat, Mohd Sany Hamzan, menggesa wakil rakyat itu membersihkan hati.

“Saya tak kata Menu Rahmah sebabkan kanser… dengar betul-betul dan periksa hansard dengan hati yang bersih,” kata Dr Halimah.

Mengikut rekod rasmi Parlimen pada 14 Februari lalu, Halimah menyebut:

Tuan Yang di-Pertua, oleh kerana masa tak banyak, saya nak sebutkan tentang food security dan health security. Ini semuanya keperluan asas. Kita tak mahu – saya selaku doktor perubatan, takut apabila keterjaminan makanan ini mendesak, ada membingungkan kerajaan. Kita tidak mahu shortcut, kita tidak mahu kompromi daripada bekalan makanan yang low quality. Saya tidak ada masalah dengan istilah “rahmah” atau apa tetapi jangan sampai rakyat marhaen B40 diberikan bekalan makanan yang low quality dan mungkin juga menyebabkan mereka terdedah kepada kanser, autoimmune disease, kepada autisme dan sebagainya.

Pada 16 Februari lalu Halimah menjelaskan beliau tidak bermaksud untuk mengatakan bahawa mengambil makanan berkualiti rendah boleh membawa kepada gangguan perkembangan manusia seperti autisme.

Beliau berkata, apa yang dimaksudkan ialah kualiti bahan mentah kurang baik yang digunakan oleh restoran untuk ‘Menu Rahmah’ “boleh menyebabkan kualiti hidangan terjejas”.

Menu Rahmah merupakan inisiatif kerajaan bagi membantu orang ramai khususnya golongan kurang berkemampuan untuk mendapatkan makan tengah hari dan malam pada harga maksimum RM5.

Klip ucapan Halimah di Dewan Rakyat itu tular sejak minggu lalu sebelum dilaporkan secara meluas oleh media massa.


Tiada tawaran sertai mana-mana parti setakat ini, kata Noh

Setakat ini tiada mana-mana parti yang menawarkan kepada Tan Sri Noh Omar untuknya sertai selepas dipecat UMNO baru-baru ini.

Berbeza dengan pemimpin utama UMNO lain, bekas Ahli Majlis Tertinggi (MT) yang dipecat itu berkata tiada tawaran dibuat kepadanya daripada mana-mana parti dan mungkin akan menjadi penceramah bebas.

“Sekarang saya hanya move on, ibarat orang yang baru saja bercerai dan masih dalam proses iddah.

“Bagi saya berehat dan bertenang dahulu sebelum membuat keputusan untuk menyertai sebarang parti. Setakat ini belum ada tawaran dan mungkin saya jadi penceramah bebas,” katanya dipetik laporan Utusan Malaysia.

Terdahulu, Noh dijemput ke program bual bicara di Karangkraf.

Tambah Noh, beliau turut tidak akan membuat rayuan kerana menyifatkan pengakhirannya mungkin juga akan sama.

Justeru, UMNO dinasihatkan lebih memikirkan soal masa depan parti berbanding tindakan pemutihan dan pemutihan terutama menjelang Pilihan Raya Negeri (PRN) kelak.

“Jika sudah kalah, kita kena menerimanya dan terus maju ke hadapan tanpa memburukkan sesiapa terutama isu sabotaj. Saya akui masih sayangkan UMNO yang banyak berjasa dengan saya lebih 40 tahun namun saya bukan Yes man!. Bimbang putih-putih, nanti akan menjadi hitam,” katanya lagi.

Jumaat lalu, Noh dan bekas Ahli Parlimen Rembau, Khairy Jamaluddin Abu Bakar sah dipecat UMNO berikutan pelanggaran disiplin pada Pilihan Raya Umum Ke-15 (PRU-15).

Selain itu, pemimpin digantung enam tahun termasuk Ahli Parlimen Sembrong, Datuk Seri Hishammuddin Hussein; bekas Ketua Penerangan UMNO, Shahril Sufian Hamdan; bekas Ahli Parlimen Jempol,


Jepun mansuh had ketibaan pelawat, sambung perjalanan tanpa visa

Jepun akan menghapuskan had ketibaan harian bermula 11 Oktober sepan sebagai sebahagian daripada langkah melonggarkan kawalan sempadan akibat Covid-19, kata Perdana Menteri Fumio Kishida.

Pada hari sama apabila tamatnya had ketibaan harian, yang kini ditetapkan pada 50,000 orang, Jepun juga akan menyambung semula pelaksanaan perjalanan tanpa visa ke negara ini, Kishida memberitahu sidang akhbar di New York ketika menghadiri Perhimpunan Agung Pertubuhan Bangsa-Bangsa Bersatu (UNGA).

Sebelum ini, langkah sekatan oleh Jepun untuk menangani penularan Covid-19 dikritik oleh pemain industri pelancongan, hiburan dan industri lain di dalam dan di luar negara kerana terlalu ketat.

Kishida mendedahkan rancangan itu selepas menghadiri perdebatan umum tahunan UNGA.

Kishida berkata kerajaan akan memudahkan langkah kawalan sempadannya untuk menyediakan prosedur lebih mudah bagi kemasukan pelancong, khususnya dari Negara Kumpulan Tujuh (G7).

Pemansuhan had kemasukan harian bertujuan memulihkan ekonomi, yang ketiga terbesar di dunia, yang berdepan ketiadaan pelancong luar negara susulan kawalan sempadan yang ketat akibat Covid-19.

Pada 2019, sebelum wabak pandemik global, Jepun merekod 31.9 juta pelancong, dengan lebih daripada dua juta pelawat sebulan.

Angka bulanan yang dianggarkan pada Ogos tahun ini ialah 169,800, pelancong menurut Pertubuhan Pelancongan Kebangsaan Jepun.

Awal bulan ini, Jepun meningkatkan had kemasukan hariannya kepada 50,000 orang dari 20,000, selepas sebelum ini menaikkannya daripada 10,000 pada Jun.

Untuk merombak sektor pelancongan domestik, Kishida berkata kerajaan juga akan memulakan semula program subsidi di seluruh negara pada 11 Oktober

Memperluas skop kempen pelancongan domestik yang diperkenalkan oleh setiap wilayah Jepun, skim itu menawarkan bantuan kewangan sehingga 11,000 yen (AS$77) seorang untuk penginapan satu malam.

“Saya berharap seramai mungkin pelancong tempatan menggunakan program itu, yang akan menyokong industri pelancongan dan hiburan,” kata Kishida. – Agensi


Pemimpin UMNO sendiri mula pertikai kelayakan Zahid jadi PM

Beberapa pemimpin UMNO dilihat mempertikaikan kelayakan Presiden UMNO, Datuk Seri Ahmad Zahid Hamidi sebagai calon perdana menteri jika parti itu menang Pilihan Raya Umum Ke-15 (PRU15).

Secara tradisinya, presiden sesebuah parti atau gabungan politik yang menang dengan majoriti pada Pilihan Raya Umum (PRU) akan dilantik menjadi perdana menteri.

Namun, memetik laporan Utusan Malaysia beberapa pimpinan UMNO mempersoal siapa calon yang layak untuk diangkat sebagai perdana menteri daripada parti itu jika menang PRU15.

Laporan itu memetik mereka yang enggan mendedahkan namanya berkata, UMNO harus berfikir adakah Zahid sememangnya layak untuk memegang jawatan tersebut atau ada individu lain.

Jika difikirkan Zahid tidak layak menjadi perdana menteri, maka UMNO harus melakukan perubahan dalam barisan kepemimpinannya dengan segera.

“Kalau Bersatu dah buka pintu untuk pegang jawatan tertinggi sekalipun, siapa calon Perdana Menteri yang layak dari UMNO? Ini persoalan utama yang masih lagi tidak ada jawapan sehingga hari ini,” kata mereka.

Namun, yang menjadi persoalannya ialah mampukan UMNO melakukan perubahan kepemimpinan sekiranya Zahid sekarang ini dilihat seolah-olah mahu menangguhkan pemilihan parti yang sepatutnya diadakan pada Jun 2021.

Jika pemilihan diadakan, pastinya jawatan presiden UMNO akan menjadi rebutan antara Timbalan Presiden UMNO, Datuk Seri Mohamad Hasan, Naib Presiden UMNO, Datuk Seri Ismail Sabri Yaakob, Datuk Seri Hishammuddin Hussein dan Khairy Jamaluddin.

Sekiranya Zahid mahu mempertahankan jawatannya, sudah pasti agak sulit kerana beliau kini berdepan dengan beberapa pertuduhan kes jenayah di mahkamah.


Harga RON95 dan diesel kekal, RON97 naik sedikit

Menjelang lebaran hari raya tidak lama lagi, harga runcit minyak kekal pada paras harga terkawal dengan kenaikkan sedikit RON97 sebanyak dua sen sementara harga runcit RON95 dan diesel kekal, masing-masing pada RM2.05 dan RM2.15 seliter bagi tempoh 6 hingga 12 Mei.

Kementerian Kewangan dalam satu kenyataan hari ini memaklumkan harga baharu petrol RON97 ialah RM2.60 seliter.

Menurut kenyataan itu, harga berkenaan adalah berdasarkan penetapan harga runcit produk petroleum secara mingguan menggunakan formula Mekanisme Harga Automatik (APM).

“Bagi melindungi pengguna daripada kesan kenaikan harga sebenar minyak di pasaran global, kerajaan mengekalkan paras harga siling RM2.05 seliter bagi petrol RON95 dan RM2.15 seliter bagi diesel walaupun harga runcit APM bagi RON95 dan diesel telah meningkat melebihi harga siling yang ditetapkan,” kata kenyataan tersebut.

Kerajaan juga akan terus memantau kesan perubahan harga minyak mentah dunia serta mengambil langkah bersesuaian bagi memastikan kebajikan dan kesejahteraan rakyat terus terpelihara, katanya.